Unekved pennad — I - Wikimammenn\nUnekved pennad — I\nR. Prud’homme, 1903 (p. 298-301)\n◄ Diabarz mouster ar Groaz-Zantel. — Skol-vicherio Sant-Per. Eil gweladen da leandi ar Garante ; biskoaz kement all : luz Lanrodek Eur gentel vrezonek ►\n’Keit ma oa monsik maman Sion o tibri e damm bara ’n eur dibluskan ha ’n eur chakat kakaouet, e kinnigaz al leanez d’imp diou pe daer gakaoueten « Daret, emei, autrone, ha tanvaet ». Ha pa hon deuz græd d’ê eun tanva. « C’hanta, emei, penegwir ec’h oc’h ho taou euz Breiz, ’gavet ket o deuz ar freuz-ze blas luz ho pro ? — Geo avad, emeon. Mes, ma C’hoar, daoust ha c’hwi ac’h anavefe blaz al luz ? — Ya laouen, ha pell ’zo. Me ’zo bet meur a wech o lusa en Koat Malane hag en eur c’hoat bihan all a zo war hed taul da Lanrodek… — Lanrodek ! ma C’hoar ; ’gredan biken e vec’h bet c’hwi en Lanrodek… — Geo ’vad, ha meur a zevez am euz tremenet eno, — C’hw’ istim ’ta ? Na pelæc’h ? En ti biou ? Laret d’in, rak me ’zo euz a Lanrodek. — En ti Julian Kero, a dalc’he eur c’hovel war hent ar bourg. ’Larin ket d’ac’h, avad, pesort keriaden e oa e hini, o vean he deuz eun hano brezonek, ha n’anavean ket ar brezonek. — Kersteün, pari ? — Ya just, ha c’hoaz e zo e-kichen eur c’hoadik ec’h er ennan da lusa da gouls pardon Gwengamp ? — Ya, ya ; koadik Ar Veuzit, Mes bet oc’h eta en pardon Gwengamp ? — Ya, kent dont d’ar gouent, ec’h æn kazi bep pla da welet an Itron Varia Wir-Zikour, ha gwech e-bed na zistroen d’ar gær hep mont da welet ar Geroed da Lanrodek. - Ha penauz e hellec’h-hu hanvout an tiegez-ze ? — ’Toue sur, map henan an ti-ze, Julian, a oa deut da chom da Staul, hag a zimezas d’eur c’hoar d’in. — Fe, ya ’vad : breman ’welan sklær ho toare. Ma ! birviken n’am ije kredet kaout aman, en Jeruzalem, eul leanez euz a Staul, Dreist-holl eul leanez hag he dije komzet d’in deus ma farrouz Lanrodek. »\nEur pennadik e choman c’hoaz da gomz gant C’hoar Mari-Gatel, pell aoalc’h evit dont da c’houzout pe doare eo hini e zud. He zad, d’ean an hano a Vaheaz, a zo c’hoaz beo ha laouen gant e bevar-ugent vla. He mamm a zo neve varo, C’hwezek breur pe c’hoar he deuz bet. ’Vel ma weler, eun tiegez a zoare.\n↑ En gallek : Etables (eur barrouz euz bro Sant-Briek).\nAdtapet diwar « https://br.wikisource.org/w/index.php?title=Unekved_pennad_—_I&oldid=105191 »\nKemmoù diwezhañ degaset d'ar bajenn-mañ d'an 8 Eos 2017, da 14:16.


In effigie - Wikipedia\nKrougadenn an dreitourien in effigie\nJean-Pierre Norblin de La Gourdaine, 1794\nCharles de Gaulle hag Ho Chi Minh krouget in effigie e Saigon, Gouhere 1964\nUl lazhadenn in effigie (latin : "dre boltred") a oa un doare da lazhañ un den kondaonet d'ar marv dre implijout ur skeudenn pe un arouez anezhañ pa ne c'halled ket e lakaat d'ar marv e gwirionez. Ur manikin, un daolenn a veze krouget pe zevet dre ma oa skampet kuit ar c'hondaonad ha ne veze ket adkavet. Un implij arouezel e oa eus kastiz ar marv, pa lakaed an arouez da gablus.\nAdalek fin ar Grennamzer e veze implijet al lazhadenn in effigie en degouezhioù ma ne oa korf ebet da jahinañ. An den a zalc'hed da glask c'hoazh, pe a oa aet da gavout repu en ur vro ha n'en doa ket sinet emglevioù evit rentañ an den d'ar vro ma oa bet sevenet an torfed. Gwechoù all e oa rak an den a oa marvet a-raok bezañ kondaonet pe lakaet d'ar marv. Devet, krouget, dibennet e veze ur poltred peurliesañ.\nAdtapet diwar « https://br.wikipedia.org/w/index.php?title=In_effigie&oldid=1775818 »\nKastiz ar marv\nKemmoù diwezhañ degaset d'ar bajenn-mañ d'an 22 Du 2017, da 12:24.


Berzh a ra an heuliad "Fin ar bed" war ar genrouedad\nlundi 13 novembre 2017 à 17:03 Par Pauline Kerscaven, France Bleu Breizh Izel\nSkignet eo bet lodenn ziwezhañ "Fin ar bed" war France 3 ar sizhun tremenet. Met tu zo sellet ouzh an heuliad war internet c'hoazh. Hag ober berzh a ra. Ouzhpenn 320 000 den o deus gwelet "Fin ar bed" war Facebook betek henn.\nKontañ a ra "Fin ar bed" buhez liammet tri den. © Radio France - Sonia Lorec\n"Tri devezh e-barzh fin ar bed. Teir buhez den oc'h en em heuliañ, en em veskañ, a-raok na gavfe pep hini e hent." E mod-se krog Fin ar bed, an heuliad e brezhoneg savet gant Nicolas Leborgne, gant Nolwenn Korbell, Roger Stéphan ha Kaou Langoët. Ur bern tud 'n eus sellet outañ war an tele, war Frañs 3, ar chadennoù lec'hel ha Brezhoweb adalek fin ar sizhun.\nMet ar pezh a zo plijusoc'h c'hoazh evit Mael Gwenneg, rener ar programmoù e Frañs 3 Breizh, eo an niver a dud a zo aet war ar rouedadoù evit sellet ouzh an heuliad skrij. 320 000 den en holl war Facebook, 6 800 war Youtube. "Ne ouezer ket pa groger un dra ma zaio mat pe ma ne zaio ket. Setu plijet omp o welet memestra 'neus graet berzh an heuliad-mañ war ar genrouedad 'giz hon oa c'hoant. Ar pal, adalek ar penn-kentañ e oa e vefe an heuliad-se war ar rouedadoù, kement Youtube, Facebook hag un tammig e-pep lec'h war ar rouedad", eme Maël Gwenneg.\n"N'eo ket bet soñjet en tele hepken o produiñ an heuliad" Maël Gwenneg\nDa lavaret eo e vez soñjet en a-raok en doare da skignañ pa vezer produer. Gant stumm Fin ar bed, seizh rann dek munut, e oa aes da skignañ an heuliad war internet. "N'eo ket bet soñjet hepken en tele."\nGant Frañs 3 Breizh e vez produet muioc'h-muiañ a eurvezioù skeudennoù evit internet hepken. "Ar bloaz-mañ hon eus kinniget 60 eurvezh abadenn war-eeun war ar genrouedad, div wech muioc'h eget ar bloavezh tremenet. Ha berzh 'neus graet rak bez ez eus bet ouzhpenn ur million seizh kant mil a dud o sellet ouzh an abadennoù-se e-pad an hañv." Diaes eo gouzout met war a seblant eo internet ur beñveg dedennus-tre evit tizhout tud all, ha n'int ket kustumet da sellet ouzh an tele da vat.\nUn eil koulzad evit "Fin ar bed" ?\nKement a verzh 'neus graet neuze Fin ar bed en em c'houlenner ma vezo deus un eil koulzad. "Soñj a zo evel just ober un dra all. Ne lavaran ket, dre ret, e vo un eil koulzad deus "Fin ar bed", rak ne vo ket aes kenderc'hel gant an istor e-giz m'emañ. Met soñj ha c'hoant a zo ganeomp kenderc'hel gant faltazi, a galite, e brezhoneg", a gloz Maël Gwenneg.\nKlikit amañ evit sellet ouzh an holl rannoù.\nToutes les émissions Les informations en langue bretonne Tudi Crequer\nToutes les émissions Les informations en langue bretonne Pauline Kerscaven


Gwenneg, moneiz bihan ha c’hoantoù bras - .BZH - L'extension internet de la Bretagne\nDiskouezet hor boa deoc’h dija Kengo.bzh, ul leurenn arc’hantañ dre lodennoù (pe crowdfunding), evit ar raktresoù breizhat. Setu unan all : GwenneG.\nLañset e oa bet al leurenn-se d’ar 1añ a viz Mezheven 2015. Skoazellet eo gant ar strollad Groupama Liger-Breizh, ha fellout a ra dezhi harpañ un hanter-kant bennak a raktresoù evit he bloavezh kentañ. Petra a ra dezhi bezañ dibar ? Ne vo kinniget nemet raktresoù breizhat, hag a c’hall diorren an ekonomiezh lec’hel ha rannvroel.\nKarim Essemiani, prezidant GwenneG, a oa bet piket e skouarn gant ur Vretonez ha gant Breizh pa oa 18 vloaz. Goude bezañ labouret e-pad pell er c’henwerzh etrebroadel e Frañs hag en estrenvro, en doa divizet, tri bloaz zo, distreiñ da Frañs ha mont da chom da Vreizh. E breder nemetañ ? Sevel ur raktres evit ma c’hallo embregerezhioù Breizh, ha dre vras ar mennadoù breizhat, diorren ha krouiñ postoù-labour er vro. Karim Essemiani a zispleg dimp : « Em fost-labour diwezhañ e oan karget da gas embregerezhioù eus Breizh war-raok en estrenvro. Gant se em boa gwelet un dra : poan o devez embregerezhioù Breizh o tiorren rak n’ouzont ket penaos gwerzhañ ar pezh a reont, ne zeuont ket a-benn da fougeal o ferzhioù mat. Setu ma’m boa divizet fardañ ur benveg evit skoazellañ anezho ha diorren obererezh ekonomikel ar Rannvro. ». Krouet e oa Gwenneg.\nAr c’h-crowdfunding, un doare arc’hantañ mat-tre evit raktresoù Breizh\nMa c’hall Breizh bezañ un douar-gounid evit obererezhioù rannvroel arc’hantet dre lodennoù, ez eo abalamour d’hec’h identelezh, a vod an dud hag a vroud anezho da genlabourat. Karim Essamiani, a ra un « nevez vreton » anezhañ e-unan, a zispleg c’hoazh : « Tomm-tomm eo ar Vretoned ouzh o rannvro ha muioc’h douget da sikour raktresoù lec’hel kinniget gant embregerezhioù ha kevredigezhioù eus o rannvro. Kumuniezh ar Vretoned, bras-bras e Frañs hag er bed a-bezh, a vo prest da gemer poan. Hag ar raktresoù kinniget a vo e lec’hioù resis, setu e c’hallo pep hini diskouez pegen tomm eo ouzh e gorn-bro, ma kar. »\nGwenneG zo evit tri seurt embregerien :\n– An embregerezhioù, ar c’hevredigezhioù, an dud prevez a zo o klask arc’hant a vo roet dezho (gant un dra bennak en eskemm pe netra) ;\n– An embregerezhioù a glask arc’hant da amprestañ ;\n– An embregerzhioù a glask arc’hant e kapitalioù piaouel.\nRet eo kas ar raktresoù da GwenneG dre e lec’hienn gwenneg.bzh. Studiet e vo pep teuliad gant ur bodad a brizo anezhañ. Ma kav dezhañ e c’hall ar raktres derc’hel en e sav, ha ma’z eo hennezh diouzh diorren ekonomikel ar vro, GwenneG a sikouro an hini a gas anezhañ war-raok en ur lakaat ar steuñv arc’hantañ war-sav (klask arc’hant roet, amprestet pe e kapitalioù piaouel, a sikouro anezhañ da zastum an arc’hant a zo ezhomm ha da lañsañ e raktres, dre harpañ anezhañ war dachenn ar c’hehentiñ e-mesk traoù all.\nUl leurenn en amen d’an holl\nAn dud a fell dezho harpañ ar raktresoù kinniget gant Gwenneg a c’hall en ober gant 5 € da vihanañ. « Gallout a ra pep hini dont da vezañ ur roer adalek 5 €, prestañ d’ur c’hevredad adalek 20 € ha dont da vezañ ur c’hevranneg eus un embregerezh breizhat adalek 100 €. »\nEus ar bed galloudel d’ar bed gwirion\nFellout a ra ivez da Gwenneg ma kejo an dud a gas ar raktresoù en-dro gant ar re a arc’hant anezho, evit krouiñ liammoù kenetrezo. Setu ma vo aozet un « Dro Breizh » er c’hêrioù eus Breizh gant ouzhpenn 10 000 a annezidi, hag ivez e Pariz, gant « Pitchoù-krampouezh » er C’hornôg ha « Pitchoù-galetez-silzig » er Vro C’halloù.\nGwenneg a ginnig dija tri raktres breizhat da harpañ. Emañ an holl ditouroù war www.gwenneg.bzh\n(ad)Lennit ar pennad-kaoz gant Serge Appriou, rener Kengo.bzh : amañ


digoust - Wikeriadur\nDiwar ar rakger di- hag an anv-kadarn koust.\nNa goust netra\nKense e teuas da c'houlenn digant ann dud-vad-se cahout ann drugarez da baea ar veaich evithi. Hogen, evel ma oa aes ha digoust ober ar Pelerinaich evelse, e teuas diou all eveldhi da c'houlenn ar memes tra. — (A., Pempet Pelerinaich Escobti Kemper ha Leon da Lourdes e 1882, Feiz ha Breiz, 24 Genver 1883, p. 28b.)\nGreet on-eus eur pred mad ha digoust. — (Jules Gros, Le trésor du breton parlé Deuxième Partie, 1970, p. 275.)\nLod a lavar ho deus c'hoant J. Ferry ha Challemel-Lacour da lounka Tu-Duk hag e rouantelez a-bez assambles gant ann Tonkin : na vezo ket kemense eun dra aez dezho, nac deomp-nin eun dra digoust. — (Keleier ar zizun, Le Courrier du Finistère, 21 Gouhere 1883, p. 1a.)\n(Dre astenn-ster) Marc'had-mat\ngalleg : gratuit (fr) ; pas cher (fr)\nsaozneg : free (en)\nAdtapet diwar « https://br.wiktionary.org/w/index.php?title=digoust&oldid=303864 »\nKemmoù diwezhañ degaset d'ar bajenn-mañ d'an 23 Her 2020, da 10:13.


Anatole de Monzie - Wikipedia\nAnatole de Monzie a oa ur politikour gall, bet ministr an deskadurezh e-pad an Trede Republik. Ganet e Bazas (Gironde) d'an 22 a viz Du 1876 ha marvet e Pariz d'an 11 a viz Genver 1947. Bet e oa bet ministr an arc'hant hag an deskadurezh-stad etre an daou vrezel-bed.\nVotet en devoa evit reiñ an holl galloudoù d'ar marechal Philippe Pétain d'an 10 a viz Gouhere 1940. E kazetenn Marcel Déat e tisplege ar vot-se gant frazenn brudet Talleyrand : « Il fallait sauver ce qui pouvait être sauvé ».\nKamalad e oa gant Otto Abetz (kannadour an Trede Reich e Frañs), Louis Darquier de Pellepoix, ha Fernand de Brinon, daou genlabourer d'an Alamagn. Echuet e oa e vuhez politikel e miz C'hwevrer 1942 pa voe lakaet er-maez eus ti-kêr Cahors.\nAr Brezhoneg[kemmañ | kemmañ ar vammenn]\nD'an 19 a viz Gouhere 1925, Anatole de Monzie, ministr an deskadurezh publik, a embanne dirak stal Breizh an diskouezadeg etrevroadel : " Pour l'unité linguistique de la France, il faut que la langue bretonne disparaisse ". Lakaet ez eus bet arvar war ar frazenn-se gant istorourien c'hall dre ma n'eo bet meneget nemet gant kelaouennoù breizhek. Ur frazenn all avat, ofisieloc'h n'hall ket bezañ, a zo bet skrivet gantañ.\nEn ur c'helc'hlizher, d'ar 14 a viz Eost 1925, en e respont d'ur goulenn savet gant ar Fédération Régionaliste Française, e enebe krenn ha splann ouzh kelenn ar yezhoù evel ar brezhoneg e skolioù ar stad : « L’École laïque, pas plus que l’Église concordataire, ne saurait abriter des parlers concurrents d’une langue française dont le culte jaloux n’aura jamais assez d’autels. » (Ar skol stad, ha skolioù an Iliz konkordatet ken nebeud-all, ne oufe reiñ bod da barlantoù o keveziñ gant ar galleg, ur yezh ha ne vo biken d'he c'heheliñ trawalc'h a aoterioù.)\nAdtapet diwar « https://br.wikipedia.org/w/index.php?title=Anatole_de_Monzie&oldid=1847790 »


Brezel Hêrezh KastilhaAozañ\nKevezerezh etre Portugal ha Kastilha er Meurvor AtlantelAozañ\nKevraouerezh ha sinadurAozañ\nAn dud karget da gevraouiñ ar feur-emglev a beoc'h dibenn a voe Rodrigo Maldonado, selaouer er Real Audiencia  e-kichen roue Kastilha, ha João da Silveira, baron Alvito e distrig Beja e-kichen roue Portugal ; pep hini anezho a oa ezel eus Kuzul e roue. En Alcáçovas e Portugal e voe sinet ar feur-emglev d'ar 4 a viz Gwengolo 1479. Pevar devezh diwezhatoc'h e voe peurwiriekaet gant roue Portugal hag embannet er rouantelezh. E Trujillo e voe peurwiriekaet ivez gant Isabel met abalamour ma n'edo ket he roue ganti en deiz-se evoe ret sinañ un eil akta a beurwiriekadur e Toledo d'ar 6 a viz Meurzh 1480 ; d'ar 14 a viz Meurzh e voe embannet ar feur-emglev e Kastilha en un doare ofisiel.\nDanvez ar feur-emglevAozañ\nDisklêriadur ar peoc'hAozañ\nDasparzh ar Meurvor AtlantelAozañ\nAmañ da-heul emañ an tiriadoù anzavet da Bortugal, treuzskrivet diwar embannadur ar Feur-emglev a zo miret e Dielldi Simancas  hag ennañ notennoù hag a ziskouez an diforc'hioù e-keñver doareoù all.\nQuinto real e GineaAozañ\nTercerías de MouraAozañ\nJuana Kastilha, merc'h ar roue Enrique IV Kastilha (lesanvet a-getep la Beltraneja  hag el Impotante "an Dic'halloudus" ) ha kevezerez Isabel evit tron Kastilha, a voe rediet da zilezel kement titl kastilhan he devoa, ha da zibab he devoe etre bout bac'het en ur gouent portugalat pe dimeziñ gant ar priñs hêr Juan Aragón, eil mab ha kentañ gwaz Fernando hag Isabel, mar divizje-eñ ober d'e 14 vloaz. An "itron dreist", evel ma veze lesanvet e Portugal, a zibabas mont da leanez; d'ar 15 a viz Du 1480 e wiskas ar sae.\nAozet e voe dimez ar yaouerez Isabel Aragón (9 bloaz), merc'h henañ Isabel ha Fernando, gant Afonso (4 bloaz), hêr ar roue portugalat. An daou vugel a vije miret "dindan ren un trede" e kastell portugalat duged Braganza e Moura (Distrig Beja). Ouzhpenn e voe termenet un argouroù bras-divent evit ar plac'h-nevez, tremen kant mil dobla , ar pezh a oa un digoll-brezel paeet gant Kastilha hag Aragón da Bortugal.\nArver ar Feur-emglevAozañ\nAr Feur-emglev hag AmerikaAozañ\nAdtapet diwar « https://br.wikipedia.org/w/index.php?title=Feur-emglev_Alcáçovas&oldid=1852127 »\nDernière modification le 17 Her 2019, à 10:40\nKemmoù diwezhañ degaset d'ar bajenn-mañ d'an 17 Her 2019, da 10:40.


Emgann Ia Drang - Wikipedia\nEmgann Ia Drang\nTamm eus Brezel Viêt Nam etre Talbenn broadel dieubidigezh Su Vietnam ha Norzh Vietnam ouzh SUA ha Su Vietnam\n14 a viz Du 1965 - 18 a viz Du 1965\nTraonienn Ia Drang, Viêt Nam\namsklaer - an daou du a embannas bout trec'h\nNorzh Vietnam Talbenn broadel dieubidigezh\ntro 2 000 SUA\ntro 1 000\nPham Cong Cuu (1/33)\nLe Xuan Phoi (8/66)\nNguyen Van Dinh (9/66) Harry Kinnard\nNorzh Vietnam Talbenn broadel dieubidigezh tro 1 000 SUA tro 2 000\nSioul e tiskenn soudarded ar First Cavalry (airmobile) division war tachenn traonienn la Drang. A-benn nebeut ne vint ket ken disoursi.\nEmgann Ia Drang a zo bet unan eus kentañ emgannoù gwirion ha start etre lu ar Stadoù-Unanet ha Lu Norzh Vietnam, harpet gant ar Viet Cong e-pad brezel Vietnam.\nPadet e oa etre ar 14 hag an 18 a viz Du 1965 etre div dachenn douarañ meneziek e-kreiz Republik Su Vietnam nepell diouzh Plei Mei. Emgann Ia Drang a oa ul lod eus oberiadur brezel Silver Bayonet kaset da benn gant soudarded an U.S. Airmobile.\nAnv an emgann a zo deuet diwar anv ar stêr Drang hag a dreuz an draonienn e-kostez Plei Mei, lec'h ma voe an dachenn stourm. "Ia" a talvez "stêr" e yezh meuriad ar menezioù-se.\nEtre 1963 ha 1964 meur a c'hwitadenn soudardel ha bolitikel o deus bet lakaet bec'h bras war diazoù ha frammoù Lu Republik Su Vietnam (ARVN). Pennoù an ARVN o doa bet resevet urzhioù sklaer gant ar prezidant Ngo Dinh Diem da chom hep emgannañ a-grenn.\nArme dieubidigezh ar Su Vietnam (Viet Cong) a brofitas evit engouestlañ ha gourdoniñ soudarded e-leizh hag al lu Norzh Vietnamian evit mont kuzh etrezek ar Su Vietnam. Evit talañ da gement-mañ ne oa nemet strolladoù-stourm ar CIA ha o oberiadurioù brezel klask ha distruj ("Search and Destroy") o implij biñsaskelloù tagañ gant roketennoù a lamme lod pennoù-bras ar Viet Cong.\nTro-dro da Emgann Ia Drang[kemmañ | kemmañ ar vammenn]\nUl levr We Were Soldiers Once... And Young gant Harold G. Moore ha Joseph L. Galloway a zo bet embannet e 1992 o taolenniñ an emgann gwelet e kostez lu Amerika.\nUr film a zo bet sevenet o taolenniñ an emgann eur goude eur We were soldiers, awenet ez eo gant al levr We Were Soldiers Once... And Young .\nBruce Crandall hag Ed Freeman o kas sikour gant o bisaskell Huey d'ar soudarded gwallaozet e-kerzh emgann Ia Drang\n↑ 1,0 ha1,1 Chapter 1: Fight at Ia Drang\nAdtapet diwar « https://br.wikipedia.org/w/index.php?title=Emgann_Ia_Drang&oldid=1767759 »\nKemmoù diwezhañ degaset d'ar bajenn-mañ d'an 3 Gwe 2017, da 17:21.


Stumm eus an 4 Kzu 2012 da 11:25\n658 okted ouzhpennet , 8 vloaz zo\nStumm eus an 4 Kzu 2012 da 10:09 (kemmañ)\n(Netra a seurt-se en doare saoznek en deus talvezet da sevel ar pennad-mañ)\nStumm eus an 4 Kzu 2012 da 11:25 (kemmañ) (dizober)\n'''Rhys ap Gruffudd''' (1132 – [[28 a viz Ebrel]] 1197) a oa ur priñs kembreat a renas e [[Deheubarth]] adal 1155 betek e varv, hag a stourmas a-enep an [[Normaned]] ha [[Herri II]], roue [[Bro-Saoz]]. Mab e oa da [[Gruffydd ap Rhys]], ha mab-bihan da [[Rhys ap Tewdwr]], roue Deheubarth, a oa bet lazhet en [[Aberhonddu]] e 1093 gant [[Bernard de Neufmarche]]. "Priñs Kembre" ha "[[Roue ar Vrezhoned|Priñs ar Gembreiz]]" a zo bet graet anezhañ e dihelloù zo<ref>''Princeps Wall[ie]'' en ur garta da Abati Chertsey ha ''Walliar[um] princeps'' e 1184 (Pryce, H., ''The Acts of Welsh rulers 1120-1283'', University of Wales Press, 2005, p.96-97).</ref>.\nMab e oa da [[Gruffydd ap Rhys]], ha [[mab-bihan]] da [[Rhys ap Tewdwr]], roue Deheubarth, a oa bet lazhet en [[Aberhonddu]] e 1093 gant [[Bernard de Neufmarche]].\nGoude marv [[Owain Gwynedd]], [[roue Gwynedd]] e 1170 e oa ar galloudusañ priñs a oa e Kembre; goude e varv e voe aloubet ar pep brasañ eus e rouantelezh gant an Normaned.▼\n▲Goude marv [[Owain Gwynedd]], [[roue Gwynedd]] e 1170, e oa ar galloudusañ priñs a oa e Kembre;. goude e varv e voe aloubet ar pep brasañ eus e rouantelezh gant an Normaned.\nAdtapet diwar « https://br.wikipedia.org/wiki/Dibar:MobileDiff/1372822 »


Pajenn:Le Gonidec - Bibl Santel pe Levr ar Skritur Sakr, eil levr.djvu/245 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/245\nRébechou ha gourdrouzou ann Aotrou a-éneb Israel.\n1. Pa gomzaz Éfraim, é krogaz ann heûz é Israel ; hag hén̄ a béc’haz gan̄t Baal, hag a varvaz.\n2. Ha bréma hô deûz péc’het gwasoc’h : gréat hô deûz gan̄d hô arc’han̄t skeûdennou teûz hén̄vel oud idolou gréat holl gan̄d eur michérour : ha râk-sé hî a lavar : O tûd, c’houi péré a azeûl al leûéou, grît sakrifisou.\n3. Râk-sé é vézin̄t ével koabr ar min̄tin, hag ével ar glîz a drémen gan̄d ar min̄tin, hag ével ar poultr a zô c’houézet diwar al leûr gan̄d eur gorven̄ten, hag ével ar môged a zâv diwar ann oaled.\n4. Hôgen mé eo ann Aotrou da Zoué, en deûz da dennet eûz a zouar ann Éjipt : na anavézi két Doué all néméd-oun, ha n’eûz salver é-bed néméd-oun.\n5. Mé em eûz da anavézet enn distrô, enn eunn douar séac’h-brâz.\n6. En em leûniet, en em walc’het hô deûz é-kreiz hô feûrvan : hag hî hô deûz savet hô c’haloun, hag hô deûz va an̄kounac’héet.\n7. Hôgen mé a vézô évit-hô ével eul léonez, ével eul léonpard war hen̄t ann Assiria.\n8. Hô diarbenna a rinn ével eunn oursez a zô bét skrapet hé oursédigou digan̄t-hi, hag é tiroginn hô bouzellou : hag énô é loun̄kinn anézhô ével eul léon ; ha léoned ar mésiou hô diframmô.\n9. Té da-unan, ô Israel, eo da gollidigez : hôgen enn-oun éma da gen-ners.\n10. Ma éma da roué ? ra zieûbô bréma ac’hanod enn da holl gériou ; hag ivé da varnérien, diwar-benn péré éc’h eûz lavaret : Rô d’in eur roué, ha prin̄sed ?\nll. Eur roué em eûz rôet d’id em buanégez, hag é laminn anézhan̄ digan-ez em frouden.\n12. Éréet eo fallagriez Éfraim, kuzet eo hé béc’hed.\n13. Gwen̄trou eur c’hreg é gwilioud a zeûi d’ézhan̄ : mâb diskian̄t eo ; hôgen hén̄ a gouézô ivé gan̄d hé vipien.\n14. Eûz a zourn ar marô é tieûbinn anézhô, eûz ar marô é aspréninn anézhô : da varô é vézinn, ô marô ; da groûg é vézinn, ô ifern : kuzet eo ann dizoan ouz va daoulagad.\n15. Râg hén̄ a rannô ar breûdeûr étré-z-hô ; ann Aotrou a lakai da zével eûz ann distrô eunn avel lesdikik, a zizéc’hô hé c’houériou, hag a lakai hé feun̄tenniou da hesk. Hag hén̄ a skrapô d’ézhan̄ hé den̄zor, hag hé holl listri talvouduz.\nAr profed a erbéd Israel da zistrei ouc’h Doué.\n1. Ra vézô dispennet Samaria, ô véza ma é deûz douget hé Doué d’ar c’houervder : ra gouézin̄t dindân ar c’hlézé : ra vézô friket hô bugaligou ; ra vézô faoutet kôv ar gragez brazez.\n2. Distrô, Israel, étrézég ann Aotrou da Zoué ; râg gan̄d da fallagriez eo oud kouézet.\n3. Kémérit geriou gan-é-hoc’h, ha distrôit étrézég ann Aotrou ; ha livirid d’ézhan̄ : Tenn diouz-omp ann holl fallagriézou, ha digémer hor mâd : ha nî a rôi d’id da leûéou sakrifiz hor muzellou.\n4. Assur na zieûbo két ac’hanomp ; na biñimp két war hor c’hézek ; ha na livirimp mui da labour hon daouarn : C’houi eo hon douéed : râg enn-ot-té ann emzivad a gavô trugarez.\n5. Iac’haad a rinn hô gouliou, hô c’haroud a rinn a galoun c’houék ; ô véza ma vézô distrôet va frouden diwar-n-ézhô.\n6. Ével ar glîz é vézinn é-kén̄ver Israel ; hégina a rai ével al lili ; he c’hrisiou a lédô ével gwéz al Liban.\n7. Hé skourrou a greskô, hag hé c’hloar a vézô ével eur wézen-olived, hag ar c’houés anézhan̄ ével ézan̄s al Liban.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/245&oldid=163762 »\nKemmoù diwezhañ degaset d'ar bajenn-mañ d'an 24 Eos 2020, da 19:37.


Hafniom - Wikipedia\nLutesiom – Hafniom – Tantalom\nNiver atomek 72\nTolz atomek 178,49 ±0,02\nDasparzh an elektronoù : 2, 8, 18, 32, 10, 2\nTredanleiegezh 1,3 (Skeul Linus Pauling)\nGremmoù ionadur 1 : 658,5 kJ/mol\n2 : 1 440 kJ/mol\n3 : 2 250 kJ/mol\nSkin atomek 208 pm\nSkin kenamsav 175 ±10 pm\nDouester (≈20 °C) 13,31 g/cm3\nTeuzverk 2 233 °C\nBervverk 4 603 °C\nTredanharzusted 331 nΩ•m (e 20 °C)\nUn elfenn gimiek eo an hafniom ; Hf eo e arouez kimiek, 72 e niver atomek ha 178,49 e dolz atomek.\nNe gaver ket hafniom e-unan en natur, eus ar c'hailhoù ma kaver zirkoniom e vez tennet : etre 1% ha 3% a hafniom zo er c'hailhoù-se. Dre vras ez eo an hafniom un adkenderc'had eus greanterezh ar zirkonium, pa ranker e dennañ kent implijout Zr er c'hreizennoù nukleel.\nDmitriy Mendeleyev en devoa embannet e 1869 e vije en natur ur metal ardreuzat pounneroc'h eget titaniom ha zirkoniom, hogen dre ma krede dezhañ e oa an elfennoù renket dre o zolz atomek e lakaas al lantanom (57La) dindan ar zirkoniom er strollad 3 (tolz atomek Zi : 91,224 ; La : 138,9 ; Hf : 178,5).\nE 1914 e prouas ar fizikour saoz Henry Moseley ez eo lec'h pep elfenn en daolenn liammet ouzh he niver atomek ; termeniñ a reas niver al lantanidoù (15 elfenn, eus 57La betek 71Lu), ha diskouez a reas e chome an elfennoù 43, 61, 72 ha 75 o niver atomek da gavout.\nE 1911 ez embannas ar c'himiour gall Georges Urbain bezañ dizoloet ar celtium, a lakaas e-touez al lantanidoù, hogen diarbennnet e voe goude un hir a rendael etre kimiourien ha fizikourien.\nE 1923 e voe un emglev etrezo : par d'ar zirkoniom e tleje an elfenn 72 bezañ, hervez enklaskoù Niels Bohr war an atomoù, re Henry Moseley war ar skalfadsellerezh dre skinoù X, hag arguzennoù ar c'himiour Friedrich Adolf Paneth.\nSevel e vouezh adarre a reas Georges Urbain e 1922, ar pezh a atizas ar fizikour izelvroat Dirk Koster hag ar c'himiour hungarat György Hevesy da glask an elfenn 72 e kailhoù zirkoniom, m'he c'havjont e 1923 e Kopenhagen. Anv latin Kopenhagen, Hafnia, a voe roet d'an elfenn neuze, en enor da Niels Bohr, a oa bet ganet eno.\nUr metal liv an arc'hant eo an hafniom 72Hf ; tost da re ar zirkoniom 40Zr eo e berzhioù.\nOrjalennus eo, da lavaret eo e c'haller e astenn hep na dorrfe. Diaes-bras eo e oksidañ, ha damheñvel ouzh re ar zirkoniom eo e berzhioù, daoust d'an hafniom bezañ div wezh douesoc'h eget Zr.\nUr filmad oksidenn a c'holo an hafniom pa vez lakaet en aer (dre an oksigen hag an nitrogen), ar pezh a vir outañ a vezañ peuroksidet. Tu zo d'e leskiñ en aer, hag evel ar zirkoniom e peg an tan ennañ pa vez drailhet-munut.\nDiaes eo tagañ Hf gant trenkennoù pe vazennoù, hogen gant halogenoù e c'haller e oksidañ.\nPar da re ar zirkoniom eo kenaozadoù kimiek an hafniom.\nTremen 34 izotop eus an hafniom zo bet dizoloet, eus 153Hf betek 186Hf.\nPemp izotop zo stabil, eus hafniom-176 (104 neutron) betek hafniom-180, a zo an hini paotañ (35% eus an hafniom a zo war an douar).\nKevanaozet eo bet 172Hf (hanter-vuhez : 1,87 bloavezh), a ro 187Lu dre skinobererezh. Un hanter-vuhez a 2 vilion a viliardoù a vloavezhioù (2x1015) zo d'an izotop 174Hf, da lavaret eo tremen 2 vilion gwezh oad an Hollved (13,75 ±0.17 miliard a vloavezhioù).\nRet eo strivañ evit dispartiañ an hafniom diouzh ar zirkoniom kent implijout Zr er c'hreizennoù nukleel, setu ne voe ket kenderc'het Hf glan a-raok diwezh an degad 1950, ha ken heñvel eo Hf ouzh Zr ma vez aesoc'h arverañ an eil er greanterezh. Un nebeud traoù a reer gant hafniom evelato.\nDa fardañ barrennoù-reoliañ evit an dazgwerederioù nukleel e ya ar pep brasañ eus ar c'hementadoù Hf a vez kenderc'het. Perzh ar barrennoù-se eo reoliañ feur skiriadur derc'hanel an uraniom hag ar plutoniom, hag izotopoù Hf a implijer rak gouest int da lonkañ lies neutronoù (kadmiom ha bor a vez arveret ivez).\nE kendeuzadoù titaniom 22Ti, houarn 26Fe, niobiom 41Nb, tantalom 73Ta a-douez metaloù all e lakaer hafniom a-benn gwellaat o harz ouzh an oksidadur.\nKenaozadoù oksidenn hafnium zo arveret er fardañ korrgewerieroù, pa viront ouzh an tredan a fuañ en transistorioù — ar pezh a zo pouezus pa labourer war mentoù ken bihan ha 22-45 nanometr.\nDre ma 'z eo Hf kizidik ouzh an oksigen hag an nitrogen ha ma talc'h er gwrezverkoù uhel en e arverer evel dinoer an daou c'haz-se pa farder kleuzeurioù (lampoù) dre c'haz.\nGant hafniom e wisker an elektrod a implijer evit didroc'hañ metaloù dre blasma, en abeg ma c'hall Hf bannañ elektronoù en aer.\n↑ Diwezhatoc'h e vo dizoloet 43Tc (1937), 61Pm (1945), ha 75Re (1925).\nAdtapet diwar « https://br.wikipedia.org/w/index.php?title=Hafniom&oldid=1979766 »


Ali Farka Toure - Wikipedia\nAli Ibrahim "Farka" Touré (1939 - 7 a viz Meurzh 2006), kaner ha gitarour a vro Mali, hag unan eus ar sonerien brudetañ en Afrika. E sonerezh a zo ur meskaj etre ar sonioù hengounel eus e vro genidik hag ar Blues amerikan. Kanañ a rae e meur a yezhoù afrikan : songhaieg, fulaeg, pe d/tamacheg da skouer.\nE anv, Farka, a dalv "Azen", evit deltu al loen. Ganet eo bet e Kanau, ur geriadenn tost d'ar ster Niger. Kroget en deus sevel tonioù goude bezañ gwelet sonadeg Fodeba Keïta, ur soner eus Gine. Sevel a reas neuze e strollad kentañ e 1960 : ar strollad 117. Seniñ a raio gantañ e Mali a-bezh. E 1970 ez eas e-barzh laz-seniñ Radio Mali, lakaet maez al lezenn gant ar gouarnamant e 1973. Kenderc'hel a reas seniñ diouzh e du e kornog Afrika a-bezh. E bladenn gentañ a zo deuet er-maez e 1976, hag adalek 1980 ez eas Ali Farka Toure da seniñ er bed a-bezh evit e droiad etrebroadel kentañ. Goude meur a bladennoù, e tivizas e 1997 en em ouestlañ d'al labour douar en e geriadenn, Niafounke. Diwar-se e savas koulskoude ur bladenn graet Niafounke anezhi. Enni e kano e labour, an deskadurezh, ar justis, hag an Apartheid.\nDilennet evel maer Niafounke (en anv ar strollad Unvan evit ar Republik hag an Demokratelezh), e kendalc'has moarvat da sevel pladennoù all (daou e 2005).\nMervel a reas d'ar 7 a viz Meurzh 2006 e Bamako, diwar ur c'hrign-bev an eskern. O paouez echuiñ e labour evit e bladenn ziwezhañ e oa.\n1987 : Ali Farka Touré\n1992 : The source - World Circuit\n1994 : Talking Timbuktu - World Circuit asambles gant ar gitarour Ry Cooder\n2005 : Niafunké - World Circuit-\n2005 : In the heart of the moon, gant Toumani Diabaté\nAdtapet diwar « https://br.wikipedia.org/w/index.php?title=Ali_Farka_Toure&oldid=1822250 »


Lizher d'ar Filipidi - Wikipedia\nLizher d'ar Filipidi\nunnekvet levr ar Testamant Nevez, ennañ 4 fennad\nUnan eus ar pevar lizher bet skrivet gant Paol Tars pa oa prizoniad eo al lizher d'ar Filipidi (Fil), a gaver e Testamant Nevez ar Bibl.\n1 Orin al lizher\n2 Pal al lizher\nOrin al lizherAozañ\nN'eus abeg ebet da soñjal ne vefe ket bet skrivet al lizher-mañ gant an abostol. Lod tud e soñj dezho ne vefe ket un destenn hepken, testennoù disheñvel bet strollet ne lavaront ket, met ur vartezeadenn eo kement-se, tra ken.\nPrizoniad e oa Paol Tars pa skrivas e lizher d'ar Filipidi. E-pad pell e voe soñjet e oa e-kerzh e brantad kentañ e toulloù-bac'h Roma, met kalz traoù a laka da soñjal edo en Azia pa skrivas al lizher, e Kaezariea-an-Arvor pe en Efezoz, petra bennak ma n'ouzer ket hag-eñ e voe toull-bac'het er gêr-se. Er bloavezhioù 55-57 pe 56-57.\nPal al lizherAozañ\nAnavezout mat a rae Paol Tras kristenien Filipoz, a oa e-touez e re vuiañ-karet. Chomet e oa er gêr-se eMakedonia e-kerzh e eil beaj er bloaz 50. Adtremenet e oa dre eno en diskaramzer 57, pa oa o vont da Gorintoz hag adarre war an distro da Bask 58.\nSetu ar pezh a skriv Maodez Glanndour a-zivout al lizher d'ar Filipidi :\n« N'eo ket unan dogmatek. Koulskoude ar c'hoant en deus Paol da bouezañ war an unvaniezh da virout, war an izelegezh, a zegas didan e bluenn ur meulgan kaer da Vab Doue en em c'hraet den, a zo marteze un destenn endesu amprestet digant liderezh kentañ an Iliz. »\nSkrivañ ar ra André Chouraqui a kaver dodenn al levenez a-hed al lizher, unan eus e zanvezioù fromusañ.\n↑ (fr) La Sainte Bible, Cerf, 1961, p. 1487.\n↑ 2,0 2,1 ha2,2 (fr) La Sainte Bible, Cerf, 1961, p. 1486.\n↑ (fr) La Bible, troidigezh gant André Chouraqui, Desclée de Brouwer, 1998, p. 2184.\n↑ (br) Maodez Glanndour, eil levrenn troidigezh an Testamant Nevez, Al Liamm, 1971, p. 355.\n↑ (br) Maodez Glanndour, "Digoradur da lizheroù Sant Paol", eil levrenn troidigezh an Testamant Nevez, Al Liamm, 1971.\n↑ (fr) La Bible, troidigezh gant André Chouraqui, Desclée de Brouwer, 1998, p. 2281.\nAdtapet diwar « https://br.wikipedia.org/w/index.php?title=Lizher_d%27ar_Filipidi&oldid=1975594 »\nDernière modification le 6 Meu 2022, à 10:07


Sermon evit gouel ann hol-zent - Wikimammenn\nSermon evit gouel ann hol-zent\nskrivet gant Fañch an Uhel\nJe ne connais pas l’auteur de ce sermon burlesque, qui est une satire, parfois spirituelle, de la manière dont se comportaient en chaire quelques-uns de nos anciens curés de campagne. Il doit avoir été écrit dans le Léon ; la langue l’indique suffisamment, et il m’a été donné d’ailleurs par un de mes amis, qui se l’était procuré à Landerneau, mais en ignorait également l’auteur. Ne serait-ce pas Le Laë, l’auteur du Michel-Morin breton, qui est mort sénechal à Landerneau, en 1791. C’est bien son genre d’esprit et aussi sa langue. Il y a, certainement, de l’exagération, mais pas autant que l’on serait porté à le croire, et, il y a quarante ou quarante-cinq ans, j’ai entendu, dans nos campagnes, des sermons bretons qui ne le cédaient guère à celui-ci, en fait de burlesque.\nVa farvassianis keaz, ar bloaz tremenet, deiz evit deiz, am eus lavaret d’eoc’h calz a draou mad da ober ha da virad en ho kalonou. Hogen oc’h eus ancounac’het anezho, pe na fell ket d’eoc’h heulia va aliou. Hirio a lavarin adarre va zermon ar gouel diveza, gant traou nevez am eus laket enhan, ar bloaz-ma.\nTleout a reomp hirio pedenna ar zent a zo en nef da dougen dorn warnomp ha d’hon zicour evit pignad d’ann nef. Evit tapad ar seurt tra, n’eo ket awalc’h flach ar muzellou, en ilis, ha caout ann nouenn, aroc ar maro ; rèd eo en em dioual diouz ar pec’hed ha kinniga da Doue oberou mad, pe sant Pezr, ar porzier, na digoro ket d’eoc’h. Gouzoud a ret er-vad a zo bet zent en peb-leac’h, en peb amzer hac en peb stad. Sant Vazé a zo eur scouer evidomp. Henès ’n eus gounezet ar barados, petrabenac ma oa maltoter, en he iaouankis. Eun deiz, he aour, en he zier, a oe\ntroët en deliou zeac’h gant ann aotro Jesus, a oa Doue. Neuze a em distroas, ha a reas betec he varo eur binijenn vraz meurbed ; heman a roas he danvez hol d’ann ilis hac a deuas da veza clasker-boued. Er stad-ze, Maze a debre ar boued roët d’ezhan, en tier, hac a vire gant ewez ann arc’hant roët d’ezhan evit digass da eur bêlec, da gaout offerenniou. Pa oe deut da veza coz, na c’helle mui bale dre ar vro, hac aliès n’hen doe evit magadurès nemet preonved ha ieoteier. Hogen ar vreïnadurès o veza comerret he dreidigou, ar sant a oe maget gant eur vor-vran, pehinin a zigasse d’ezhan eur pesk, bep deiz, hac eur biz da Vaze a c’hore bep creiz-deiz. Na varvas ket evel ann dud all ; heman a bignas d’ann nef adreuz war he viz, a oa bet roët diou askel d’ezhan gant ann Aotro Doue : ar vor-vran a nizé a-roc, gant eur goulaou war he lost, evit sclezrijenni ann hent. Kement-ze na rafeac’h ket, c’hui ! Ar garantez direiz evit ann arc’hant, ar vezventi, al licaourès a zo ann abec a goll hoc’h ineou.\nEn gwirionez, ez it da glevoud ann offeren, bep sul ha bep gouel-berz ; mès ar baotred iaouanc a sell ouz ar merc’hed, hac ann dud diskiant a gousk, evel ma ra ’to Job Kerboriou, al lue. Pa zistroït, goude ann offeren, ho calonou a frailfe, mar ve rèd d’eoc’h rei eul liard d’ar beorien a zo e kichen dor ann ilis ; c’hui a gav gwell’ palad eun toul en douar ha lacad enhan ho pec’hejou, pe goullonteri ho ialc’h en ti ann tavarner.\nEn aner a dastumet madou, mar na rofeac’h ket eul lod benac da Doue, da lavaroud eo d’ann ilis ha d’ar vèleienn, laket gant ann Aotro Doue evit prezeg ann Aviel ha distrei ann dud holl d’ho deveriou. Evit eun aluzenn bihan, eur gwennec roët d’ann ilis, ho peus en nef eun tensaour a gant gwennec. Heuliet ar scouer a Nonn Kerdroubar, a varvas bezan a zo tric’huec’h miz : pa ree he amann, ann daouzecvet lodenn a gasse d’ar presbital, hac he c’huec’h vioc’h a oa ar brava euz ar barrès. Pa lac’her eur penn-oc’h en he di, Nonna a roë d’am c’heginerès daou damm braz, unan lard hac unan treut, hep lavaroud ar goadegennou hac ar bouzellou. Bep-wech ma âle eur vioc’h, Nonn a roë eur goulaouenn da sant Fiacr, ha gouvezit ho doa muioc’h a lueou eget ar re-all. Goude ann eost, Nonn a gassé eur sac’had ed hac eur sac’had gwiniz-dû. Da Santès Nonn, he vaeronès, e kinnige canab. A-roc mervel, hen deus laket eun offerenn bep sizun evit he ine. Evel-se a heulias ato ar scouer a santès Nonn, pehini a roë he dillad d’ar beorien a gave war ann hentjou. Eun deiz, e c’hoarvezas gant-hi rei he hol gwiscamanjou, nemet he hinvis, d’eur c’hlasker coz hac he c’hreg. Hogen, pa distroë d’he c’houent, e tigwezas gant-hi, en creiz ann hent, ann aotro Sant Houardon, harpet war he vâz, o clasq bara gant he vissac. Heman, enebour braz d’al luxur, kerkent ma welas eur plac’h coant, gant he hinviz hep-ken, a gredas a oa eur stroden, eur gast o veza grêt eun avoultriach. Neuze e couezas warnezhi gant he vâz, en hevelep giz ma vanquas mervel santès Nonn. Hogen ar Werc’hès na fellas ket d’ezhi coll eur seurt santès, scouer ar merc’hed war ann douar. Dre eun hunvre, mamm ann aotro Jesus a disclezrias d’al leanès eul louzou a oa tost da eur stivel. O veza laket bervi al louzou-ze, malet, al leanès a evas ann dour hac a lacas al louzou war he gouli, ha dioc’htu a oë pareet. N’ê ket evidoc’h a rafe ar Werc’hès eur seurt burzud !\nRancout a ra d’eoc’h lacad offerniou evit ho tadou coz, a zo er purgator ; neuze ho pô offern digant ho pugale, goude ho maro. Hirie ann deiz, er gwezit ervad, ann ineou ho deus pec’het a zistro war ann douar, en niver brasoc’h eget ann deliou seac’h, er coajou. Mont a reont da welet ho zi gwech-all, hac al lec’hiou ho deus caret, en pelec’h ho deus pec’het. Pa glevfet ar Maro o skoï war ho tor, da greiz noz, neuze a crenfet, abalamour na ouvezfet ket evit piou a sco. Ar c’horf a deuio ien, hac a vezo casset d’ar verred, en eun dumporel tennet gant eur marc’h n’hen deus kig ebed war he eskern gwenn.\nPa distrofet ive war ann douar, goude ho maro, da zelled ouz ho pugale, ho devezo ancounaket ac’hanoc’h, evel a ret brema gant ho kerent.\nD’ann noz-ma, na vouget ket ho tan, abalamour d’ann ineou a gar dont da domma, war ann oaled, rac ho bez a zo ien, dindan ann douar : na lemit netra diwar ho taol, goude ho coan, na boued nac evach, evit ma cavo ho re varo da debri ha da eva, mar ho deus naoun ; roït calz a aluzen d’ar beorien a deu da gana war dreuzou ho tor, rac ann ineou a laca anezho da brezec ; mar clevet eur vouez clemmus en ho ti, eun ine eo, o c’houlen pedennou ann ilis, ha na daleït ket da lacad eun offern, evit tenna ho tad pe ho mamm diouz ar purgator.\nSelaouit, paroissianis ; pell braz amzer a zo a varvas er barrès-man eun toker hanvet Kergarel, ha lezhanvet ann Touzer, abalamour d’he avariez. Coulzgoude, a-roc mervel, e roas aluzennou d’ann ilis ha d’ar beorien, e reas eur binijenn verr, e c’houlennas ann nouënn hac e c’hourc’hemenas d’he vab lacad offerenniou vit he ine. Hogen, abalamour ma hen doa bet keuz da he aluzennou, Sant Pezr na digoras ket d’ezhan dor ar Barados, ha Kergarel a ieas er purgator. Evit ann tad da vezan avaricius, avariciusoc’h c’hoas a oa ar mab, pehinin a vije marvet, mar vije bet collet d’ezhan eul liard. Goude maro he dad, na fellas ket d’ezhan roï nac arc’hant d’ar c’halvez, evit eun arched, nac eul linsell evit sebelia ar c’horf, hac he galon a oe rannet, en distro deus ar verred, pa oe rèd d’ezhan reï da breja d’he gerent a oa deut d’ann interramant. Na baëas ar soniou glaz nemet dre ar serjant, ha ne senntas ket euz he dad, hen doa gourc’hemenet d’ezhan lacâd offerniou evit-han. Ann tad paour a c’houzanvas poaniou criz, dre avaristed he vab. Da noz gouel ann anaoun, ine Kergarel a ieas en he di gwech-all, en peleac’h na gavas na tan en oaled, na boued war ann daol. Neuze, evit dishunva he vab, a reas eun drouz vraz, gant eur morzol, hac e c’hourc’hemenas d’ezhan, a-nevez, lacâd offerenniou evit-han. Hogen, ar mab fall na fellas ket d’ezhan adarre zennti ouz he dad, ha d’ann abardaez noz, ann aotro sant Loeiz, paeron he dad, a lacaas ar mab er purgator, e-leac’h ann tad, ha Kergarel a deuas adarré war ann douar, en doare he vab. Kergarel a baeas ar c’hloc’her hac ar c’halvez, hac ann aotro ar person, evit arsao hep dale er Barados. Iann Kergarel iaouanc a c’houzanvas poaniou criz, er purgator. Eun drouc-speret a dennas anezhan, he c’houg liamet gant eur chadenn houarn, hac a oe laket bars ar moged dû. An tân ann ifern a zo tommoc’h evit glaou bew, war ann douar. Ann avarisius na c’helle ket c’houezan, o iudal hac o lammed evel eur c’hi counnaret. He gorf a c’houeze ar goad, ar mel en he eskern a verve, hac e chomas er poaniou criz-ze ter noz ha tri dez, epad ma oa he dad en he leac’h war ann douar. Pa digwezas er gêr, he vadou hol a roas d’ann ilis, has a reas eur binijenn vraz, en eur glasq he vara, betec ar maro.\nGouvezit ervad, ma faroissianis keaz, morse na ve leusket den a-bed gant Doue da vervel gant ann naoun, rac eun deiz, ar C’hrist a vagas pemp mil den, heb niverra ar vaouezed has ar vugaligou, gant daou dluz ha pemp dorz vara. Eur pec’hed braz eo labourad d’ar zul, hac ive d’ar goueliou, evel eo bet disclezriet d’imp gant ann Aotro Jesus. Heman, o veaji en bro Kerné, en eur brezec ann aviel, a digwezas eur zul en Huëlgoat, hac o vezan eat d’ann ilis evit pedenna, a-roc ann offerenn, a welas tud euz a bep micher o werza, o prena hac ive oc’h eva, en ilis, o c’hortos ann offerenn. Neuze Jesus a scoas anezho, gant he vâz hir ha teo, hac ar varc’hadourien a dec’has-cuit, nemet ar c’hemenerrien, a eseas brouda anezhan, gant ho nadoz. Mes, dre eur burzud saouezus, ann nadoziou holl a em iennas en ho c’hic. Ar c’hemenerrien a dec’has neuze, oc’h hirvoudi hac o lammad, ha calz anezho a deuas da veza cacouz. A-baoue ann deiz-ma, ar c’hemenerrien a zo gwell’ gant-ho mont d’ann davarn eget d’ann ilis.\nAr vezventi a zo mamm da galz a bec’hejou. Ha re a arc’hant hoc’h euz-hu eta ? Goullonteret ho ialc’h oc’h ober aluzennou, rac pa ’z oc’h mezo, a ret avoultriach hac a wallet ar merc’hed. En he iaouankis, ann aotro Priam a ieas d’ann davarn, goude ann offerenn, ha pa oe mezw, e lac’has he dad, a dimezas d’he vamm, hac hen doe pevar mab ha ter verc’h, hac a-benn seiz vloaz, pe eun dra bennac goude, he c’hreg, pehinin a oa he vamm, a varvas, hac en eun hunvré, he zad a rebechas d’ezhan he maro hac a c’houlennas ma teuje da veza dall. Neuze hen doe eur c’heuz braz, hac a ieas dious he vro, gant he der verc’h, he vibien o veza deut da veza cacous. Priam a ouelas kement, ken a deuas da veza dall. Frealzet a oe eun nebeud gant he verc’hed, pere a rene anezhan. Hogen buanedigès Doue na oa ket c’hoas couezet. He verc’hed a c’hoantaas eur paotr. Ann hini henan a lavaras d’he diou c’hoar : — « Hon madou hol a zo collet, den ebed na sell ouzimp ; evel claskerezed omp o hentja eun dall. Mar cavet mad, e prenfomp gwinn, da rei nerz d’hon zad, ha pa vezo mezw, peb-hinin ac’hanomb d’he zro a gousko gant-han. » Ann ali a oe cavet mad gant ann diou all, hac ar verc’h henan a gouskas gant he zad, ann noz kenta, antronoz, ann eil verc’h, ha goude, ann derved. Ann ter flac’h a deuas da veza dougerezed. Bugel ar c’hentan a oa tort, hinin ann eil, cam, hac hinin an derved, bouzar. En eun hunvré, ann tad a anavezas he bec’hed nevez. Neuze e cassas cuit he verc’hed milliget, hac he-unan neuze, hep eur c’hi zoken, a valeas dre ar vro, betec ann heur euz he varo. Dre ar scouer-man eo disket d’imb penaoz ar pec’her a zo bepred castiet.\nEn miz here e hader ed, has er c’horeïz e rer pinijenn. Hirie a pedfomb ann holl zent, warc’hoas e pedfomb evit ann anaoun. Pedit, arbedit Doue da gaout truez ouzoc’h.\nMe am eus envor Annaïc Gwisarn a deus collet he onner. Rèd eo d’ann hinin hen eus hi c’havet digass anezhi d’ar vaouès paour-ma, ha tleout a ret zoken clasq anezhi, mar na n’è ket bet cavet c’hoaz. Eun ober mad a vezo, en deiz ar varnedigès.\nGwiz Tangui Kerfaohir hac he c’huec’h oc’hic a zo bet debret gant ar bleizdi, er parc tost da goad ann dorghenn. Rèd eo d’eoc’h mont gant ho chass ha fuzuillou evit lac’han ar bleizdi-ze, pe e colfet ho chatal hol, er goan-ma. Jakès Kergribet, perac na gassès-te ket da vugel diveza d’ar c’hatekiz ? Te a losk anezhan da luguda, hed ann deiz, war ann hentjou, da glasq neizou, ha da ober ar c’hanfard. Te a losq ive da verc’h hena da vont d’ar c’hoad gant ar baotred ; hen difennet am boa ouzit, coulzgoude, ha breman ez eo dougerès ! Penn avelet ! Den divez !\nVa breudeur keas, dalc’hit mad va c’homzou, hac heuliet va aliou : Evit ober amann mad, ez eo rèd pilad crenv ann dien. Evel-se a ran ganeoc’h ; skeï a ran warnoc’h, evit ma vefet gwelloc’h. C’hui a zo holl va bugale ; hervez Sant Iann, en aviel, ez on ar paotr-saout, hac ez oc’h va chatal : marc’h, cazec, ebeul, ebeulès, azen, azenès, azennic, ijenn, bioc’h, taro, lue, onner, maout, danvadès, oan, boc’h, gavr, boc’hic, porhel, gwiz : ar manac’h eo ar c’hi.\nMe a fell d’in c’hoas comz d’eoc’h euz al licaourès. Mar ho pije envor euz ar pez am eus bet lavaret d’eoc’h, er bloaz tremenet, c’hui a anavezfe penaos va c’homzou na int ket sorc’hennou, hac e redfeac’h d’am selaou. Hon c’horfou a zo templou ar Speret-Santel, hac arabad eo ho saotra. Berzit mad ho merc’hed da vonet d’ar gêr. Aliès e teuont da veza landourc’hen, evel ma ’z eo bet Marc’harit Hesked. Er goan-man, e deus chenchet he zrabidennou gant dillad al livastred ar c’hêriou braz. Al libourc’hen-ma zo gwisket breman evel eun itron ; mès savit he lostenn, hac a welfot al libistri ar pec’hed. Iann Hesked, coz tousec, contamm ann ifern, mar as bije troc’het eur wialenn ounn evit frotta keinn ha cov da c’hoar, e vije c’hoas ama.\nTankerru ! ki counnaret, lacat a rez butun malet en da fri moc’h, epad ma comzan ac’hanout ! Mar as tapan, torlosken douar, a weli penaos hec’h hijan al laou. Ha lavaret-hu c’hoas ez ê ma c’homzou borod, pa ê peurarruët va diouganou ! Piou hen eus disket d’eoc’h, Anna Kerbri, a oa dougerès ann hini a zo brema greg Jakès Menard ? Ha n’ê ket me eo ? Ha mar n’am bije comzet gant Jakès, na vije ket c’hoas Anna dimezet. Tec’hit euz ar pec’hed ; diouallit ive euz ar c’hoant-lic ; heuillit ar scouer dudius euz a Abraham, Isaac ha Jacob. Abraham a oa eur paotr brav. Epad ma oa gant he dud, e c’hoarvezas eur vatès en ho zi. Homan a oa hanvet Agar, abalamour ma oa atô lupr, hac a pedas Abraham da bec’hi gant-hi ; mès ann den santel a harluas ar plac’h, en eur roï d’ezhi ugent tol-troad en he reor, ha mar na vije deut eun èl a-beurz Doue da digas bouet da Agar ha d’he bugale, en desert, a vijent bet marvet gant ann naoun.\nSelaouit breman ar burzud braz c’hoarvezet gant Isaac. Pell-amzer a oa a-baoue ma oa dimezet da Sarah, ha n’ho doa ket a vugale. Eun abardeiz, setu ma tigwezas eun eal en ho zi, en giz eur c’hlasker bara. Isaac a bedas anezhan da goania gant he c’hreg hac hen, ha goude ar pred, ann eal a lavaras : « en gwirionez a lavaran d’eoc’h, a-roc ma vezo ann dero glaz a-nevez, Sarah a c’hano eur mab. » Mès Isaac a c’hoarzas, o clevet kement-ze, has a lavaras : lu ! Coulzgoude Sarah a willioudas, en amzer lavaret, hac hi meurbed coz. Na vefe ket grêt kement a bec’hejou braz, mar na antrefe ket assamblès ar baotred hac ar merc’hed er c’hoajou hac er wennojennou goloët, o tistroï euz ar pardoniou.\nCoulzgoude Doue a denn ar vad diouz ann drouc. Setu aman eur scouer euz a gement-ze : eun den hen doa evit mevel eun aerouant, roët gant Guillou goz he-unan. Ar paotr-man a zennte en peb-tra ouz he vestr, den dizimez ha gadal, hac a zicoure anezhan da wallan ar merc’hed coanta euz ar vro. Mès o veza deut keuz ha mez d’ezhan euz ar vuhe-ze, e tistroas hac a fellas d’ezhan cass-cuit he vevel. Eun deiz, pa oant o vale, tost da eur ster, ar mestr a lavaras d’he vevel : « Sell euz ann dour ! » Hac a leuscas kerkent eur bramm ha na oa ket dic’houez, ha na oa ket gant-han ive c’houez ar roz, hac a laras d’he baotr : « Red war-he-lerc’h, buhan, ha digass d’in ma bramm ! » Hac ann aerouant a lammas er ster, hac a oe beuzet.\nAh ! ha ! ha !… Setu aze eur sarmon ha na n’ê ket evit ho lacad da lenva, a gredan !\nCrenit ! ar c’hontron a zo en ho corfou dic’hlan ! Loui a ret ar flear euz ar pec’hed ? Hastit ober pinijenn, hac e pingnfot d’ann nef war-eün, ar pez a c’hoantaan d’eoc’h, en hano ann Tad, ar Mab hac ar Speret-Glan, Amen.\nAdtapet diwar « https://br.wikisource.org/w/index.php?title=Sermon_evit_gouel_ann_hol-zent&oldid=80951 »\nDernière modification le 24 Kzu 2015, à 11:20


Pajenn:Morvan - Buez ar Zent, 1894.djvu/572 - Wikimammenn\nPajenn:Morvan - Buez ar Zent, 1894.djvu/572\nma c’hellje a dud. Doue a ziskouezaz dre eleiz a viraklou pegement e plije d’ezhan karantez he zervicher, hag ar Zant a bareaz eur maread tud, hag a ioa dija prest da vervel, enn eur ober hebken sin ar groaz varnho.\nDoue, evit guir, a roaz adarre ar iec’hed d’he zervicher enn eur lavaret d’ezhan distrei d’he vro. Rok a zentaz var ann heur ; mes, pa erruaz e Monpellier, ne oue anavezet gant den, ker chenchet oa ha ker paour oa\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/572&oldid=137795 »


D’ar 4 a viz Gouere e voe kondaonet Vallès d’ar marv dre zesfailh. E fin ar bloaz ez eas da Vro-Suis e-lec’h ma skrivas ur pezh-c’hoari anvet La Commune de Paris. E 1873 en em stalias e Londrez. E 1874 « La Société des gens de lettres » a denn Vallès diouzh o listenn. Feuket-kenañ e voe gant an darvoud-se. E 1875 en deus Vallès ur verc’h gant ur skolaerez eus Londrez. Mervel a reas e verc’h er memes bloavezh : trist-meurbed eo Vallès. Skrivañ a reas kalz d’e vignon Hector Malot. En ul lizher e lavar dezhañ : « Je me sens vieillir sans une clarté dans l’hiver de ma vie». Bevañ a raio Vallès buhez trist un harluad, e blijadur nemeti o vezañ lenn er British Museum. Skrivañ a reas pennadoù er gazetenn L’Evénement, e Le Réveil, e La Marseillaise hag e Le Voltaire. Eus ar 25 a viz Even d’an 3 a viz Eost 1878 e asant Le Siècle embann Jacques Vingtras e bennadoù. Difenn a ra Zola hag a oa taget gant skrivagnerien all. E 1879 e embann Vallès Mémoires d’un révolté dindan anv pluenn Jean La Rue, e kelaouenn solkialour Sigismond Lacroix, La Révolution française. Ar romant-kazetenn-se a zeuio da vezañ Le bachelier. Embann a raio da c’houde Le Candidant des pauvres, heuliad Mémoires d’un révolté, er gelaouenn Le Journal à un sou. Embannet eo e levr Les enfants du peuple, dastummad pennadoù bet embannet etre 1867 ha 1870. Embann a reas ivez L’enfant, sinet dindan anv pluenn Jean La Rue, hag a zo kentañ levrenn e drilogiezh buhez. E 1880 e tistro da Vro-C’hall, goude an Distaoliadeg bet mouezhiet d’a 10 a viz Gouere. Kenlabourat a ra gant ar c’hazetennoù Le Voltaire ha La Vie moderne hag embannet eo Les blouses e La Justice, kelaouenn Clémenceau. E Brussel e kej Vallès gant Sévérine hag a vo e sekretourez. Kenlabour a reas c’hoazh gant kalz kelaouennoù disheñvel ha distreiñ a reas da lec’hioù e vugaleaj en Alvern hag en Naoned.\nAdtapet diwar « https://br.wikipedia.org/w/index.php?title=Jules_Vallès&oldid=1819949 »


Llanfechain - Wikipedia\nIliz Sant Garmon e Llanfechain\nLlanfechain zo ur gêriadenn, ur barrez hag ur gumuniezh eus Kembre, e hanternoz Powys. Emañ er gwalarn da gêr Y Trallwng hag er mervent da Groesoswallt, a zo e Bro-Saoz, e kontelezh Shropshire.\nWar lez an Afon Cain emañ Llanfechain, hanter hent etre Llanfyllin ha Llansantffraid-ym-Mechain. Savet eo an anv Llanfechain diwar hini kantrev kozh Mechain. Gouestlet eo an iliz-parrez da Sant Garmon.\nEus Llanfechain e oa genidik ar barzh kembraek Gwallter Mechain (Walter Davies).\nE 2011 e oa 465 a dud o chom e kumuniezh Llanfechain ha 90 anezho a oa kembraegerien (19,6%).\nAdtapet diwar « https://br.wikipedia.org/w/index.php?title=Llanfechain&oldid=1978171 »\nKemmoù diwezhañ degaset d'ar bajenn-mañ d'an 6 Meu 2022, da 11:50.


Ar C'hont Alessandro Giuseppe Antonio Anastasio Volta (18 a viz C'hwevrer 1745 Como - 5 a viz Meurzh 1827) a oa ur fizikour italian. Brudet eo en abeg d'e labour war an elektregezh, hag evit bezañ ijinet ar pil elektrek.\nGanet e oa bet Volta e Como e-lec'h ma voe war ar studi ha ma 'z eas da gelenner er Skol Roueel e 1774.\nA-viskoazh eo bet studi an elektregezh e kreiz e breder. Pa oa studier yaouank c'hoazh e skrivas ur varzhoneg e latin diwar-benn ar fenomenenn boemus ha nevez-se. De vi attractiva ignis electrici ac phaenomenis inde pendentibus a voe e skrid skiantel kentañ.\nDe vi attractiva (golo)\nE 1775 e krou an elektrofor, ur mekanik a brodu elektregezh statikel, a ro tu dezhañ da seveniñ e-leizh a arnodoù. E 1776-77 e studi kompozadur kimiek gazoù ar geunioù, dizoleiñ a ra ar metan, ha seveniñ a ra arnodoù e-giz loskidigezh ar gazoù en ur besel serr dre berzh ur fulenn elektrek.\nE 1779 ez a da gelenner da skol-veur Pavia hag e-pad 25 vloaz e chomo er gador-gelenn-se. Sevel a ra un elektrometr koloennoù, ha da c'houde e sav ar c'hondensor kentañ - plaen metalek goloet gant ur gwiskad gwernis - ha gant an dra-se e voe anataet an elektregezh a zeu diwar kontakt ar metalioù.\nEtre 1780 ha 1782 e veaj dre Frañs, Alamagn, an Izelvroioù ha Bro-Saoz ha kenlabourat a ra gant Antoine Lavoisier ha Pierre-Simon Laplace evit studiañ an elektregezh atmosferek.\nDa heul dizoloadenn an elektregezh-loen gant Luigi Galvani, e studi Volta adalek 1792 penaos e vez broudet kigennoù ar raned. Disteurel a ra neuze teorienn Galvani a lakae ar pouez war ar gwiad loen. Da veno Volta eo ret kaout ur roudad elektrek serr graet gant metalioù.\nE miz Meurzh 1800 ec'h embann Volta en ul lizher da brezidant ar Royal Society ijinadenn ar pil elektrek (pil voltaek) savet gantañ : ur berniadur koubladoù diskoù zink-kouevr stok-ha-stok, gant ul tamm gwiad euvred gant hilienn ( (H2O+NaCl) etre ar c'houbladoù. Pouezañ a ra war ar fed e kemer al laonenn gouevr ur garg negativel hag al laonenn zink ur garg pozitivel pa vezont dispartiet. E miz Du 1801 e kinnig Volta e bil dirak an Institut de France hag eno e lavar e lezenn ar voltadurioù, hag ivez talvoudoù voltadurioù kontakt ar metalioù urzhiet hervez an elektropozitivelezh war zigresk, eus ar zink betek an arc'hant.\nEmledadur ar gazoù ivez a voe studiet gant Volta. Ijinañ a reas an eudiometr, anezhañ ur benveg evit dielfennadur volumetrek ar meskadoù gaz. Gant ar benveg-se e sevenas sintezenn gentañ an dour.\nE 1794 e timezas Volta da Deresa Peregrini, merc'h ar C'hont Ludovico Peregrini. Tri mab a voe ganet d'ar c'houblad.\nE 1819 en em dennas Volta d'e c'hêr c'henidik e lec'h ma varvas d'ar 5 a viz Meurzh 1827. Graet e vo volt eus an unanenn voltadur en enor dezhañ.\nTempl Alessandro Volta e Como\nE 1794 e voe roet ar vedalenn Copley dezhañ gant ar Royal Society.\nE 1810 e voe anvet kont gant Napoleon en enor d'e labour war dachenn an elektregezh.\nE 1815 e voe anvet kelenner war ar brederouriezh e Padova gant impalaer Aostria.\nDouaret eo Volta e Como en Italia. Goustlet eo templ Volta, e-kichen lenn Como, d'e labourioù : gallout a reer gwelet e vinvioù hag e baperioù orin.\nE 1881 e voe krouet un unanenn a-bouez anvet ar volt en enor dezhañ.\nAdtapet diwar « https://br.wikipedia.org/w/index.php?title=Alessandro_Volta&oldid=1869719 »\nDernière modification le 2 Ebr 2020, à 11:49\nKemmoù diwezhañ degaset d'ar bajenn-mañ d'an 2 Ebr 2020, da 11:49.


Pegourz e vo kelennet ar brezhoneg dre ar CNED ? – Kelennomp!\n10/07/2021\t 10/07/2021 Keleier\nLizher kaset da vinistr an Deskadurezh-Stad diwar-benn raktres ar c’helenn brezhoneg dre ar CNED. Chomet eo a-sav ar raktres daoust d’ar “bruderezh” kaset war un ton bras pa oa bet embannet ar cheloù e miz Kerzu 2020 . Seblant etre ar pezh zo bet lâret hag ar peadra evit lakaat e pleustr ar raktres .. ez eus un diforc’h bras tre !\nPrevious PostGoulennaoueg d’an dud war ar renk, kenemglev Stad-Rannvro : an disoc’hoù !\nNext PostDielfennañ ha savboent : danevell d’ar c’hentañ ministr diwar-benn kelenn ar yezhoù rannvro (e galleg)


Proteüs (mitologiezh) - Wikipedia\nProteüs (henc'hresianeg : Πρωτεύς) zo un doue eus ar mor e mojennoù Henc'hres, unan e-touez meur a zoue a vez graet "den kozh ar mor" anezhañ gant Homeros. Dont a ra diwezhatoc'h da vezañ mab Poseidon en deogoniezh olimpel (Odysseia IV. 432), pe hini Nereüs ha Doris, pe hini Okeanos hag un Naiadenn, ha mesaer tropelladoù reuniged Poseidon. Gouest eo da ziouganañ an amzer da zont met, hervez un istor a gaver e meur a sevenadurezh, e cheñch stumm da dec'hout diouzh ar re er goulenn digantañ ha ne respont ken d'an hini zo gouest da dapout anezhañ a-raok.\nProteüs gwelet gant Andrea Alciato, Emblematum libellus (1522)\n1 Proteüs hervez Homeros\n2 Proteüs hervez Virgilius\n3 Proteüs Egipt\nProteüs hervez HomerosAozañ\nHervez Homeros (Odysseia IV;412) edo o chom en enezenn draezhek Faros a-vaez da c'henoù an Nil, diouganer ar mor e oa ha mesaer al loened-mor. En Odysseia, Menelaos a zanevell da Delemac'hos e oa bet enket en Egipt gant an avelioù pa oa war e hent d'ar gêr, goude Brezel Troia. Deskiñ a reas digant merc'h Proteüs, Eidotea, e c'hallfe rediañ Proteüs, gant ma vefe barrek da dapout anezhañ, da ziskuliañ pere eus an doueed en doa anoazet ha penaos e c'hallfe ober da c'hounit o fardon ha da zistreiñ d'ar gêr. Ur wezh aet Proteüs er-maez eus ar mor da gousket e-kreiz e vagad reuniged, e temas Menelaos a-benn da dapout anezhañ, daoust da Broteüs kemer stumm ul leon, un naer, ul loupard, ur pemoc'h, ha treiñ zoken e dour hag e gwezenn. Proteüs a respontas neuze gant gwirionez, hag e roas da c'hoût da Venelaos e oa bet muntret e vreur Agamemnon goude ma oa distroet er gêr, en doa graet Aias peñse hag e oa marvet, hag e oa prizoniet Odysseüs en enezenn Kalypso.\nProteüs hervez VirgiliusAozañ\nHervez Virgilius, er pevare Georgica, e oa marvet gwenan Aristaios, mab Apollon, diwar ur c'hleñved. Aristaios a yeas da gavout e vamm Kyrene da c'houlenn sikour. Lavaret a reas dezhañ e c'hallfe displegañ Proteüs penaos miret ouzh un hevelep gwallreuz da c'hoarvezout adarre, met ne rafe nemet pa vefe rediet. Aristaios a zlefe serriñ Proteüs ha derc'hel anezhañ, forzh petore stumm e kemerfe. A-benn ar fin e lavaras Proteüs dezhañ aberzhiñ 12 loen d'an doueed, lezel ar c'horfoù el lec'h ma vefent marvet, ha distreiñ tri devezh goude. Pa zistroas Aristaios war lec'h an aberzh tri devezh goude e kavas un hed gwenan e kelan unan eus al loened hag e tigasas anezhañ d'e liorzh-gwenan. Ne voe ket klañv e wenan morse da c'houde.\nE-touez bugale Proteüs emañ, ouzhpenn Eidothea, Polygonos ha Telegonos, a zifias o-daou Herakles hag a voe lazhet gantañ.\nEn Odysseia (IV 430) en em gav Menelaos gant "Proteüs Egipt, den kozh divarvel ar mor na lâr morse gaou, a sont strad ar mor betek e zeun, mevel Poseidon". Proteüs Egipt zo meneget en ur stumm disheñvel diouzh istor Elena Troia en drajedienn Elena gant Euripides (412 kent J.-K.). Er pezh-se eo Proteüs ur roue eus Egipt zo bet euredet d'an Nereidenn Psamathe. Roue ar pezh-c'hoari (ne weler ket anezhañ) zo liammet gant "Den kozh ar mor" hag arabat eo meskañ anezhañ gant doue ar mor, Proteüs.\n↑ Sellet ivez ouzh Nereüs ha Forkys\n↑ Helen, Euripides, Nottingham.\nAdtapet diwar « https://br.wikipedia.org/w/index.php?title=Proteüs_(mitologiezh)&oldid=1915645 »\nDernière modification le 12 Du 2021, à 08:32\nKemmoù diwezhañ degaset d'ar bajenn-mañ d'an 12 Du 2021, da 08:32.


Kiribaseg — Wikipedia\n(Adkaset eus Kiribateg)\nUr yezh malayek-polinezek eo ar c'hiribaseg ( kiribati (distaget [kiribas] e kiribaseg, Gilbertese e saozneg), komzet gant 102 000 den e Kiribati dreist-holl (98 000 den pe 97,2%), met ivez e Fidji, Inizi Marshall, Nauru, Inizi Solomon, Tuvalu ha Vanuatu. Unan eus perzhioù ar yezh eo ar urzh verb-renadenn(-dra)-rener.\nBev-buhezek eo ar c'hiribaseg hiziv c'hoazh hag implijet e vez ingal gant tud Kiribati, o vezañ ma n'eus nemet 30% dioute hag a zo barrek war ar saozneg penn-da-benn.\nTeir rannyezh pennañ a zo:\nRannyezh an norzh;\nRannyezh ar su;\nRannyezh inizi Butaritari ha Makin.\nSkrivet e vez ar c'hiribaseg gant al lizherenneg latin abaoe ar bloavezhioù 1840 bet unvanet an doare-skrivañ en 20vet kantved.\n1 Yezh skrivet\n2 Gwelet ivez\nYezh skrivet[kemmañ | kemmañ ar vammenn]\nAbaoe ar bloavezhioù 1840 e vez skrivet kiribaseg er skritur latin, pa voe troet ar Bibl gant ar misioner stadunanat Hiram Bingham Jr. Ne vez ket skrivet "s" avat, hag e-lec'h al lizherenn-se e vez graet gant "ti".\nDiaes e oa, evit-doare, treiñ gerioù evel "menez", un dra dianav en inizi Kiribati. Evit karr-nij e vez graet gant "te wanikiba", "ar vag a nij".\nE 1888 e tegouezhas misionerien gatolik, hag un droidigezh all eus ar Bibl a voe graet ganto. Diforc'hioù a oa evel-just : Bingham a rae "Iesu" eus Jezus, ar gatoliked a skrive "Ietu". Unvanet e voe ar yezh en XXvet kantved.\nUn ofis anvet Kiribati Language Board zo diazezet e Tarawa-Su hag a ra war-dro emdroadur ha kelenn ar yezh.\nUn Dictionnaire Gilbertin-Français a oa bet savet e 1954 gant ar beleg katolik Ernest Sabatier, Tabuiroa (Abaiang), 1952-1954: ar brasañ geriadur eo, hag un oberenn a-bouez, gant 984 pajenn (ha xii pajenn ouzhpenn) evel geriadur etre ar yezh-se hag unan europeat, embannet gant ar South Pacific Commission en 1971. Troet eo bet e saozneg gant al leanez Olivia; Hennezh eo a lenner en e hed e lec'hienn Steve Trussel ( ).\nUn Descriptions of the Kiribati Language zo bet graet gant Stephen Trussel e 1983 evir skol-veur Hawai.\nEn 1995 e voe graet ur geriadur galleg-kiribaseg, gant Frédéric Giraldi, gant ur yezhadur savet gant ar beleg Gratien Bermond.\nar c'hiribateg war Ethnlogue\nAdtapet diwar « https://br.wikipedia.org/w/index.php?title=Kiribaseg&oldid=1573243 »\nYezhoù Inizi Marshall\nKemmoù diwezhañ degaset d'ar bajenn-mañ d'an 14 Mae 2014, da 06:07.


Kenta levr - X - Wikimammenn\nKenta levr - X\n◄ Red eo d’ann den senti oc’h eur mestr e pep stad, ha plega d’ezhan Kenta levr - X Evit kaout peoc’h ann ene ha mont war gresk er furnez ►\nNe dleer ket komz hep ma ve red.\n1. — Tec’hit muia mac’h hellot dioc’h tregas ar bed, rak noazout kalz a ra komz euz a draou ann douar, ha pa ve gant eur galoun eeun. Buhan a-walc’h e vez saotret ha touellet hon ene, o veza m’en em brizomp re hon-unan. Nousped gweach e karfenn n’em bije lavaret ger, ha ne vijenn ket bet e-touez ann dud ! Na perak eta e kavomp-ni ken eaz komz ha diviz etre-z-omp, pa’z eo gwir e kavomp peurliesa hor c’haloun dieaz pa davomp goude ? Ni a gav eaz komz evel-se, dre ma klaskomp, gant divizou e-leiz, en em frealzi ann eil egile, hag en em ziskarga euz ar beac’h menosiou a skuiz ac’hanomp.\n2. — Kalz a vad a ra d’e-omp komz euz ar pez a garomp pe a c’hoantaomp da gaout, hag euz ann traou a ra poan d’e-omp. Kement-se holl, siouaz, ne dal netra peurliesa, rak frealzidigez ar bed a zeu diwar goust frealzidigez Doue, hag a ra d’e-omp koll gwir frealzidigez ann ene. Dre-ze eta eo red d’e-omp teurel evez ha pidi Doue, enn aoun na’z afe ann amzer da goll.\nMar d-eo mad komz, komzit evit en em gelenn hervez Doue. Hor boaziou fall hag hon diegi da gerzet araok enn hent hor zilvidigez, eo a vir muia ouz-omp da deurel evez oc’h hor c’homziou. Koulskoude ann divizou santel, dreist holl ar re a vez etre tud a zo spered Doue enn-ho, a ro d’e-omp kalz a nerz evit kreski hor zantelez.\nE deiz ar varn, eme ann Aviel, ann den a ranko rei kred euz a gement ger goullo en devezo lavaret. Arabad eo d’e-omp beza souezet gant kement-se, rak buez ann den ne d-eo ket eur c’hoari : traou spountuz a hell c’hoarvezout gant-han da bep mare. Ann amzer emoc’h o laerez breman dre ziviz diwar-benn netra, ann amzer-ze a zo bet roet d’e-hoc’h da c’hounid ann env. Gwelit breman petra a rit anezhi ? Ha koulskoude piou a oar hag ho puez a vezo astennet d’e-hoc’h euz a dreuz eunn neuden hep-ken.\nAdtapet diwar « https://br.wikisource.org/w/index.php?title=Kenta_levr_-_X&oldid=74500 »


Bizantion (keoded) - Wikipedia\nBizantion (a zo Βυζάντιον e henc'hresianeg pe gregach, ha Byzantium e latin) a oa anv an drevadenn savet er VIvet kantved kent J.-K. gant Gresianed Megara war aod strizh-mor ar Bosfor, etre ar Mor Kreizdouar hag ar Mor Du.\nDiwezhatoc'h e teuas Bizantion da vezañ kêr-benn Impalaeriezh roman ar Reter dindan un anv nevez, Konstantinopolis, pe Kergustentin. Diwar an impalaeriezh-se e teuio Impalaeriezh Bizantion. Distrujet e vo an impalaeriezh-se gant an Durked hag adanvet e vo kêr Vizantion a zeuio da vezañ Istanbul gante.\n2 Mojenn Bizas\nHervez ar vojenn danevellet gant Stefan Bizantion e vije bet savet ar geoded gant Bizas pe Bizantas (Βύζας pe Βύζαντας e henc'hresianeg), mab d'an nimfenn Keroesa, hag eñ a vije bet ar roue kentañ. Diodoros Sikilia a ra meneg eus ar geoded pa zanevell istor an Argonaoted :\n« Degouezhet en Hellespontos e touaras an Argonaoted en ur vro ma rene neuze ar roue Bizas en deus roet e anv da geoded Bizantion. »\nHervez Velleius Paterculus (II, 15) e vije bet savet Bizantion gant tud deuet eus Miletos hag hervez Ammien Marcellin (XXI, 8) gant Ateniz. Ne greder ket ken en displegadennoù-se. Bremañ e soñjer e oa bet savet gant trevadennerien deuet eus keoded c'hresian Megara. Implij ar rannyezh dorian, bezañs doueoù boutin en div geoded hag ar skeudennadurezh implijet e moneizoù keoded ar Bosforos — tost-kenañ eus ar re implijet e Megara— a gadarna ar martezead-se.\nEusebios Caesarea a lavar e vije bet savet e trede bloavezh an tregontvet olimpiadenn, ar pezh a vefe -667, hervez an deiziadur juluan proleptek.\nMojenn Bizas[kemmañ | kemmañ ar vammenn]\nBet e vije Bizas o c'houlenn ali an doue Apollon e Delfi da c'houzout e pelec'h sevel ur geoded nevez. Respontet e oa bet dezhañ "A-dal an dall". D'ar c'houlz-se n'en doa ket intentet ster ar respont met pa zegouezhas er Bosforos e komprenas petra e talveze. War aod Azia-Vihanañ, rag-enep al lec'h m'edo erruet,e oa Kalkedon. E ziazezerien an hini a zlee bezañ bet dall pa oant chomet hep gwelet pegen gwell e oa ar vro en tu all d'ar Bosforos p'o doa savet o c'heoded. El lec'h-se e savas Bizantion eta.\nAl lec'h choazet evit sevel ar geoded a oa ul lec'h strategel hag ul lec'h eus ar re wellañ evit ar c'henwerzh. War riblennoù ur draoñienn anvet ar C'horn-Aour e oa bet staliet ar porzhioù, ar porzh kenwerzh ha porzh ar morlu.\nBizantion a gemeras dre nerzh tachenn keoded Kalkedon ivez.\nDont a reas da vezañ ul lodenn eus Impalaeriezh Roma. Abalamour ma oa tuet gant Pescennius Niger a-enep Septimius Severus e oa bet sezizet ar geoded gant an armeoù roman ha distrujet e oa ul lodenn anezhi e 196 kent JK. Adsavet e voe gant Septimius Severus, deuet da vezañ impalaer, hag ec'h adkavas buan he finbortez. Lec'hienn Bizantion a dedennas an impalaer roman Kustentin Iañ a adsavas anezhi e -330, gant an anv Nova Roma. Goude e varv e voe graet Kergustentin eus ar geoded (Constantinopolis, 'Keoded Kustentin').\nBizantion, pe Kergustentin, a zeuas da vezañ kêrbenn Impalaeriezh roman ar Reter.\n↑ Bibliotheke (IV, 69)\nAnge de Saint-Priest, Encyclopédie du dix-neuvième siècle, 1844 lire en ligne. (aet kozh).\nL. Bréhier, Dictionnaire d'histoire et de géographie ecclésiastique, pennad "Byzance".\nKergustentin a denn da istor ar geoded betek degouezh an Durked.\nIstanbul a denn da istor ar gêr adalek 1453.\nDeskrivadur reizhiad moneizoù Bizantion - Vvet kantved kent J.-K. : History of money FAQs\nIstanbul Historical Information - Titouroù diwar-benn Istanbul. * Ttitouroù diwar-benn Istanbul.\nAdtapet diwar « https://br.wikipedia.org/w/index.php?title=Bizantion_(keoded)&oldid=1946644 »\nLec'hiennoù arkeologouriezh e Turkia


8 miz toull-bac’h evit Ahed Tamimi\nAccueil / À la Une / 8 miz toull-bac’h evit Ahed Tamimi\nMaxime TOUZE 25 mars 2018\nArouez stourm ar Balestiniz eo deuet da vezañ ar plac’h yaouank, 17 vloaz anezhi. E miz Kerzu 2017 e oa bet harzet gant soudarded Israel. D’ar poent-se e riskle betek 7 vloaz toull-bac’h. He zorfed ? Bezañ roet ur flac’had d’ur soudard israelat ha bountet anezhañ. Filmet e oa bet ar frapad-se gant he mamm. Hag ar video en deus graet tro ar bed, ar pezh en deus lakaet brud bras war he stourm. Ha brud fall war doareoù arme Israel.\nDimerc’her e oa bet kondaonet a 8 miz toull-bac’h a-benn ar fin. Asantet he deus lâret e oa kablus evit digreskiñ ar gastiz. Met asantet he deus dreist-holl peogwir e oa bet nac’het gant ar pennadurezhioù israelat aozañ ur prosez foran. Ar pezh a vez graet bewech, neuze ne vez ket roet ur justis reizh d’an damallidi. He mamm zo bet kondaonet a 8 miz toull-bac’h ivez evit bezañ filmet. Er mare-mañ e vez war-dro 300 minor palestinat en toull-bac’h e Israel pe en tiriadoù ac’hubet. Da zegas soñj deoc’h e oa bet kondaonet a 8 miz toull-bac’h ivez ar soudard israelat en doa peurlazhet ur Palestinian gloazet war al leur…\nE gwirionez ne oa ket ar wech kentañ da Ahed Tamimi bezañ graet an dra-se d’ur soudard israelat. Dibaoe m’eo yaouank-flamm ez eus videoioù diouti o huchal war ar soudarded pe o skeiñ ganto. He familh zo ur familh stourmerien brudet. Emaint o chom e Nabi Saleh, e Sisjordania. Hag o zi eo ur seurt penngarter evit ar stourm. Hag ar gumun zo deuet da vezañ ur seurt taol-arnod a-enep da Israel gant ur bern doareoù nevez da stourm outañ, doareoù nevez evit ar Balestiniz, a zo tost ouzh an disentidigezh. Brudet eo ar gumun e Israel ha pelloc’h ivez, setu ma vez lakaet gwask warno gant arme Israel. Klask a reont ober ur “skouer” eus Ahed Tamimi met n’o doa ket rakwelet e rafe kement a verzh ar video war internet.\nPartager la publication "8 miz toull-bac’h evit Ahed Tamimi"\nAhed Tamimi Cisjordania israel Palestina palestine\t2018-03-25


(Adkaset eus Hungariat)\n(Banniel Hungaria) (Ardamezioù Hungaria)\nPrezidant János Áder\nKod war ar Genrouedad .hu\nHungaria, en hungareg Magyarország (distaget : [ˈmɒɟɒrorsaːɡ] (LFE)), a zo ur vro dizalc'h e kreizig-kreiz kevandir Europa. Ezelez eo Hungaria eus Unaniezh Europa hag eus AFNA.\nEn-dro da Hungaria emañ Slovakia en hanternoz, Ukraina er biz, Roumania er reter, Serbia, Kroatia ha Slovenia er c'hreisteiz, hag Aostria er c'hornôg.\nBudapest eo ar gêr-benn (gant tremen 2 vilion a annezidi). E-touez ar c'hêrioù bras all e c'haller menegiñ Debrecen, Miskolc, Szeged ha Pécs.\nMelldroaderien[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Hungaria&oldid=1891530 »\nKemmoù diwezhañ degaset d'ar bajenn-mañ d'an 7 Gen 2021, da 00:00.


Buhez ar Sent/1894/Ar Groaz Savet - Wikimammenn\nBuhez ar Sent/1894/Ar Groaz Savet\n◄ Maorill Ar Groaz Savet Achard ►\nann pevarzekved devez a viz guengolo\nD’ann trede a viz mae, deiz gouel ar Groaz Kavet, on euz guelet e lezaz santez Helena al lodenn vrasa euz a vir groaz hor Zalver enn iliz gaer e devoa great sevel var he vez. Hogen, enn amzer ann impalaer Heraklius, Kosroes, roue Pers, a gemeraz dre nerz kear Jerusalem, hag a gasaz ganthan ar c’hoat sakr-se en devoa kement a briz evit ar gristenien.\nAr re-ma a ioa rannet ho c’haloun o sonjal oa kouezet guir groaz Jezuz-Krist etre daouarn ar baianed, hag Heraklius a glaskaz ober ar peoc’h gant Kosroes evit kaout anezhi enn dro. Mes roue Pers, o vezaar c’hrenva d’ann ampoent, a respountaz n’o doa ar gristenien peoc’h ebed da c’hortoz euz he berz keit ha ma ne falvezche ket d’ezho adori ann heol evel ar Persed.\nNeuze Heraklius a c’houlennaz sikour digant Doue dre ar iun hag ar bedenn, ha goude beza savet eunn arme, ec’h en em lakeaz he-unan e penn he zoudarded, eur grusifi ganthan enn he zorn, evit mont da ober brezel da Gosroes. Gounit a reaz heb dale viktor var viktor, hag armeou ar Persa renke ato techet enn he raok.\nGoulskoude Kosroes ne felle ket d’ezhan c’hoaz klevet hano a beoc’h. Mes didronet e oue gant he vab Siroes, hag hema, goude beza taolet he dad er prizoun hag he lezet eno da vervel gant ann naoun, a hastaz affo sina ar peoc’h gant Heraklius. Hogen, kenta tra a ioa merket, enn emgleo a oue great dre skrid etre ann impalaer hag hen, oa ma vije roet enn dro d’ar gristenien al lodenn euz ar guir groaz a ioa bet eat gant Kosroes, pevarzek vloaz araok, euz a iliz bez hor Zalver e Jerusalem.\nPa zistroaz Heraklius da Gonstantinopl gant ann tenzor kaer-ze, ar bobl holl a ziredaz d’he ziambroug gant skourrou olivez ha goulou var elum, evit diskouez ar blijadur en doa o velet adarre guir groaz Jezuz-Krist etre daouarn ann dud fidel. Er bloaz varlerc’h, ann impalaer a ieaz he-unan da gas ar c’hoat sakr da Jerusalem, hag enn eur erruout eno e sammaz anezhan var he ziouskoaz evit he zougen betek menez Kalvar. Mes, p’edo o tremen dre ann or a sko var hent ar menez, ec’h en em gavaz dalc’het enn he za enn eunn taol kount egiz pa vije unan bennag o viret outhan da vont larkoc’h. Heraklius n’oa ket evit koumpren petra zinifie ann dra-ze ; mes Zakarii, patriarch Jerusalem, a lavaraz d’ezhan : « — Diouallit, Prins, na veac’h gant ho tillad a impalaer re zishenvel dioc’h hor Zalver p’edo o tougen ar groaz-se he-unan. Jezuz-Krist a ioa guisket paour, ha c’houi a zo ganehoc’h eur vantell alaouret ; Jezuz-Krist ne oa nemed spern enn dro d’he benn, ha var hoc’h hini-c’houi ez euz eur gurunenn berlez ; Jezuz-Krist a ioa diarc’henn, ha c’houi a zo ho poutou enn ho treid. »\nAnn impalaer a dennaz raktal he vantell alaouret, he gurunenn hag he voutou, ha kerkent e c’hellaz mont araok adarre ha dougen ar guir groaz betek iliz bez hor Zalver. Eno e oue lakeat el leac’h m’edo kent, hag hirio e reomp ar memor euz ann deiz ma oue kaset evelse d’he flas koz gant eur zolanite vraz, goude beza bet pevarzek vloaz etre daouarn ar Persed. Ar re-ma n’o doa ket digoret ar voest arc’hant m’edo ar c’hoat sakr ennhi ; rak ar ziell a ioa chomet ato var ar voest-se keit ha m’oa bet gantho. Mes da genver ann deiz-ma e oue digoret, hag ar guir groaz a oue lakeat a vel d’ar bobl evit ma c’hellje ann holl he adori.\nDre ar groaz eo oc’h bet prenet, ha dreizhi e resevit c’hoaz ar pardoun euz ho pec’hejou ha kement gras a zeu d’ehoc’h euz ann env. Bezit eta bepred leun a respet, n’e ket hebken evit guir groaz hor Zalver, mes ive evit ann holl groaziou all abalamour ma’z int imach eben, ha ne dremenit morse ebiou da eur groaz heb he zaludi gant devosion.\nHo poaniou a gorf pe a spered a zo evel eul loden euz Kroaz ho Salver digaset d’ehoc’h gant Doue. Boazit eta ho digemeret hag ho dougen a galoun vad, pa roont d’ehoc’h henveledigez gant Jezuz.\nAdtapet diwar « https://br.wikisource.org/w/index.php?title=Buhez_ar_Sent/1894/Ar_Groaz_Savet&oldid=30688 »\nKemmoù diwezhañ degaset d'ar bajenn-mañ d'an 20 Gen 2012, da 12:09.


Aigeüs - Wikipedia\n(Adkaset eus Aigaios)\nTheseüs o tegouezhout en Aten a zo saludet gant e dad. British Museum.\nAigeüs (Αἰγεύς / Aigeús e henc'hresianeg), a oa mab da b-Pandion (mab da Gekrops ha roue Megara) ha da b-Pilia. Breur e oa eta da Likos, Pallas ha Nisos. Brudet eo evel tad an haroz Teseüs.\nWar-lerc'h marv o zad Pandion ez eas ar pevar breur da argadiñ kêr Aten, a oa bet kaset o zad kuit anezhi. Pa voe kemeret kêr ganto e voe lakaet Aigeüs da roue dre ma oa ar breur henañ. Diwezhatoc'h ec'h aloubas douaroù e vreudeur Likos ha Pallas, ma chomas mestr Attika hag Euboia.\nDimeziñ a reas neuze gant Meta, met gaonac'h e oa-hi, neuze e kasas anezhi kuit da eildimeziñ gant C'halkiope.\nDre ma chome divugel c'hoazh ez eas da welout orakl Delfi a respontas dezhañ : « Arabat dit distagañ gouzoug da sac'h-gwin leun-tenn kent bezañ war uhelañ pazenn Aten. » War e hent d'ar gêr eus Delfi e reas un ehan e Troizen, e ti e vignon ar roue Pittheüs. Hennezh a gomprenas ster an orakl, a roas gwin dezhañ, a vezvas anezhañ, a lakaas anezhañ e gwele e verc'h Aithra.\nA-raok e zisparti da vont da Aten e c'houlennas Aigeüs digant Aithra desevel o mab, m'he dije unan, hervez e renk. Dindan ur roc'h e lakaas ur c'hleze ha sandalennoù aour, arouezioù roueel a ziskuilhfe e orin d'an deiz ma c'hallfe gorren ar pezh roc'h-se. Pa zistroas da Aten e voe aozet gantañ c'hoariadegoù, a voe gounezet gant Androgeos, mab Minos, roue Kreta.\nMervel a reas Androgeos, ma lavaras Minos e oa Aigeüs a oa kiriek d'e varv. Brezel a savas, kemeret e voe Megara, a oa renet gant Nisos, lakaet seziz dirak kêr Aten, ha ken hir e padas ma varve an dud gant an naon. Ha tud Aten da ginnig d'ar roue Minos dibab pezh en devoa c'hoant da gaout ha mont kuit gantañ. Ha Minos goulenn ma vije kaset da Greta bep bloaz seizh paotr ha seizh plac'h yaouank da reiñ d'ar Minotaoros da zebriñ.\nDeuet ar peoc'h en-dro, ha setu Medeia, an hudourez, da c'houlenn repu, pa oa tec'het eus Korinthos goude lazhañ ar roue Kreon eno. Prometiñ a reas ober ur mab d'ar roue, hag eñ da zimeziñ ganti. Medos e voe anvet ar mab.\nAdtapet diwar « https://br.wikipedia.org/w/index.php?title=Aigeüs&oldid=1775579 »\nKemmoù diwezhañ degaset d'ar bajenn-mañ d'an 18 Du 2017, da 23:10.


Buhez ar Sent/1894/Iann-Fransez Rejis - Wikimammenn\nBuhez ar Sent/1894/Iann-Fransez Rejis\n◄ Jermana Kousin Iann-Fransez Rejis Herve ►\nann ifern, hag ann dra-ze a skoaz eunn taol pounner enn\nhe galoun. Divar neuze ne zonjaz nemed d’en em ziouall diouz ar pec’hed evit ma c’hellje mont d’ar baradoz. He vrasa plijadur oa pedi Doue, hag eunn devosion dener en doa ive evit ar Verc’hez Vari.\nBez’en devoue kalz da c’houzanv euz a berz ann heretiked hag ann dud fall ; mes pardouni a rea d’ezho a greiz kaloun. Eunn droiad, unan bennag a oue fallakr aoualc’h evit rei eunn taol dorn d’ezhan var he voc’h. « — Bennoz Doue d’ehoc’h ! eme ar Zant; ma’c’h anavezfac’h ac’hanon, e velfac’h e veritann goasoc’h c’hoaz. » Eunn droiad all, tri zen iaouank direol a ioa ouz he c’hortoz var ann hent evit he laza. Iann-Fransez a ieaz d’ho c’haout, hag a gomzaz outho evelhenn :\n« — Petra ! me zo prest da skuill va goad evit savetei\nhoc’h eneou, ha c’houi a fell d’ehoc’h en em zaoni o\nlamet va buez diganen ! » Ann tri zen iaouank a jomaz mantret o klevet ar c’homzou-ze. Neuze ar Zant ho briataz evel eunn tad tener, hag ho aliaz stard d’en em unani gant Doue. Kovez a rejont ganthan ho zri, hag hiviziken e ouent tud iaouank fur hag a skouer vad.\nErfin, o veza kouezet klanv enn eur bourg a eskopti Vienn, ar zant-ma a lavaraz d’he goumpagnoun : « — Na me zo euruz, va breur ! Setu Jezuz ha Mari o tont d’am c’herc’hat evit va c’has gantho d’ar baradoz ! » Prest goude e varvaz e peoc’h d’ann deiz diveza euz ar\nbloaz 1640, epad m’edo o ren he bevar bloaz ha daou-ugent.\nAdtapet diwar « https://br.wikisource.org/w/index.php?title=Buhez_ar_Sent/1894/Iann-Fransez_Rejis&oldid=27255 »\nKemmoù diwezhañ degaset d'ar bajenn-mañ d'an 13 Her 2011, da 19:40.


Habiba Djahnine - Breizh ha liesseurted\npe selloù all war Aljeria !\nAljerianez eo Djahnine, barzhez ha teulfilmourez !\nDibabet he deus bevañ e Timimoun, un oaziz er Sahara, met tremen a ra kalz amzer o vont hag o tont. Mont da vBejalaïa: a-orin eo-hi eus BejaIaïa e Kabilia; eno eo he deus diazezet ar Rencontres cinémathographiques e 2003. Mont a ra da Aljer pe da gêrioù bihan all evit gwelet tud, skoazellañ ha stummañ stajidi deuet eus pevar c'horn ar vro evit Béjaïa Docs, bet savet ganti e 2007. D'an dezerzh ez a ivez, da Hassi Messaoud, evit he film nevez. Mont a ra da Europa evit klask skoazell, pe evit ober tammoù ehanoù, reoù a varzhoniezh a-wechoù. Habiba, laouen dalc'hmat, startijenn enni, mennet da gomz eus Aljeria. Tud yaouankoc'h ouzh he heul.\nHabiba, penaos e teu ar c'hoant sinema ?\nMa c'hoar Nabila, stourmerez evit ar merc'hed, a zo bet drouklazhet e 1995 e Tizi-Ouzou. Un toullad deizioù war-lerc'h em eus ranket tec'hout da Vro-C'hall gant ul lodenn eus ma familh. Ne'm boa respont ebet d'ar goulennoù a oa war ma spered, ne oa ket a-walc'h din skrivañ ha divizet em eus deskiñ filmañ. Heuliet em eus kentelioù Jean Rouch, aet on d'ar Sorbonne, heuliet prantadoù stummañ e Lussas.\nHir eo bet ?\nUnnek vloaz eo bet ar film-se e go ha pemp bloaz da gas anezhañ da benn. En diwezh, e 2006, e teu Lettres à ma sœur er maez. Ur skrid-tamall didrouz a-enep kement stumm anterinouriezh a zo, ul lizher sioul evit deskiñ adsevel, un enor d'ar merc'hed eo ivez. Evidon eo bet un doare da skarzhañ an aon a oa ennon ha da adkemer ma flas er gevredigezh aljerian. D'ar memes koulz e oan krog da brederiañ war skeudenn Aljeria. Pep tra a yae a-gevret, evel ma vije anat.\nPerak ez peus krouet Les Rencontres de Bejaïa e 2003 ?\nE-pad an dek vloaz teñval n’ae ket ken an Aljerianed d'ar sinema. An anterinourien, eus forzh peseurt tu e vijent, o doa diframmet ar gaoz digant an dud ha n'halled ket kendivizout ken. Ar Rencontres a zo bet un doare da brederiañ asambles diwar-benn talvoudegezh ar skeudennoù o tont eus ar C'hornôg hag ar re a felle dimp-ni ober hon-unan. Un tamm frankiz eo bet evidomp, pedet hon eus kalz a sevenerien pe tud a vicher o tont eus bed ar c'hleweled evit prederiañ asambles ganimp. Ar Vretoned a zo bet emsavus en afer gant Gwarez Filmoù ar Vro, Gouel ar Filmoù Douarnenez, Travelling Roazhon. Kempennet eo bet luc'hvanner Bejaïa gant Claude Arnal. Gilbert Le Traon en deus filmet Pierre Clément, oberataer Vautier, aet da anaon nebeut goude.\nDiaes oa kas an traoù en-dro ?\nD'ar c'houlz-se ne felle ket d'ar gouarnamant skoazellañ seurt degouezhioù. Ne ra ket bremañ kennebeut. Ne zeuomp a-benn d'en ober nemet a-drugarez da skoaziadoù etrebroadel. Aozet e vez gant Ministrerezh ar Sevenadur kalzik a zegouezhioù “skedus” pe “tonius”, evel re ar sinema jordanian, ur sizhunvezh sinema arab, met ne gemer ket e kont filierenn ar c'hleweled a-bezh. Ar skignañ da skouer: n'eus nemet ugent lec'h gant salioù a-ratre er vro a-bezh, el lec'hioù all eo ret ober diouzh ma vez neuze. Kas a reomp an dafar bannañ video ganimp. Evit pezh a sell ouzh ar filmaouegoù, a oa bet ken buhezek er bloavezhioù 1970, n'eus koulz lavaret mann ebet ken diouto, dilamet o fal diganto. An intrudu prevez zo bet ur c'hwitadenn. Ha koulskoude hon eus ezhomm bras eus skeudennoù, ha ne fell ket dimp kaout bruzunajoù hepken.\nPerzh dibar ar Rencontres a zo dont a-benn da lakaat ar stummañ da glotañ gant an dewelet, preder war ar skignañ, ha raktresoù war kelennadurezh ar skeudennoù.\nGwir eo, tremen poent eo e rafemp ni hon-unan an enklaskoù war hon istor a-vremañ, hini an dazont hag an hini tremenet. N'eus ket eus ar filierenn sinema en Aljeria en diavaez eus eus rannoù an deknisianed pe un toullad skolioù prevez, ret eo en em gemer e stumm all : arnodiñ, produiñ, adsoñjal. Un hanter-kant stajiad bennak a zo tremenet dre Bejaïa abaoe 2007. Ne vez nemet 8 paotr ha plac'h e pep stummadur, an holl dindan tregont vloaz. Ne c'houlennan nemet un dra diganto : kaout ur raktres teulfilm diwar-benn un dra a anavezont, war o zachenn. Evit dibab anezho, e ran tro Aljeria, ar c'hêrioù koulz hag ar c'hêriadennoù... En diwezh, e heulian ar re yaouank e-pad ur bloaz, met chom a ran e darempred ganto goude-se. Tremen a reont kalz amzer o skrivañ ha goude-se e vezont stummet evit pezh a sell ouzh an holl draoù a denn d'ar seveniñ. Ober a ran ivez diouzh bodañ stummerien n'o deus ket ar memes sell ha me. A-bouez eo evidon e vefe meret mennozhioù disheñvel.\nAr filmoù-se a c'heller gwelet ?\nYa, istitlet int bet hag embannet hon eus ur c'houfrig DVDoù. Tamm kentañ un dastumad, un doare da ziellañ hon bro. Krog e vezer da welet ar filmoù er festivalioù, stummet hon eus ur plac'h yaouank war ar skignañ. Ar stajidi gozh o deus krouet ur rouedad evit bezañ war evezh pa vez kinnigoù labour er c'hleweled. Labourat a reont ivez pa vez gourc'hemennet filmoù. Luskañ a reont ar c'hluboù filmoù, un dra ret er stignad-se.\nNe gemer ket se re a amzer ? Kendalc'h a rez da filmañ ?\nSkuizh-divi e oan goude ar bloaz paseet. Ret eo bezañ war vale a-hed an amzer, skuizhus ha faezhus eo gwask an ensavadurioù. Ret e vo din paouez ur pennadig, evit gwelet gwelloc'h disoc'h ar stummadurioù. Hag ur film am eus e go ivez, war merc'hed Hassi Messaoud, ur gêr gant petrol e-kreiz an dezerzh. Eno ez eus aet kalz a verc'hed o-unan da labourat. Un danvez start. Ha goude on deuet ez pro c'hlavek ha ken kaer evit skrivañ... barzhonegoù marteze ? Awenet mat on amañ !\nEvit kaout filmoù Béjaïa Doc, ar stal-labour stummañ nemeti en Aljeria\nJ'ai habité l'absence deux fois gant Drifa Mezeneer\nfilm rummad stajidi 2011, en e bezh\nKoufrig 30 DVD ar stalioù-labour a gaver da brenañ digant Kaïna cinéma\nUl lec'hienn titouroù sevenadurel war ar bed kreizdouarel\nRetrouvez les films de Béjaïa Doc, un atelier de formation unique en Algérie :\nun film de la promotion 2011, en intégralité\nLe coffret des 30 DVD des ateliers est en vente auprès de Kaïna Cinéma.\nUn site d’informations culturelles sur le monde méditerranéen :\n2011 Saphia. Une histoire de femme\n2011 Avant de franchir la ligne d'horizon\n64 ' Un regard sur 20 ans de mobilisation/répression politique en Algérie, à travers la parole de femmes et d'hommes militants.\n2010 Retours à la montagne\n51' Tour d'horizon sur le développement durable en montagnes\n2009 Autrement citoyens\n55' Ce film porte une regard différent sur diverses associations algériennes, toutes très combattives, issues véritables pour la société.\n2006 Lettre à ma sœur\n77' Le 15 février 1995, à Tizi Ouzou, Nabila Djahnine, présidente de l'association Thighri N'tmetout, tombait sous les balles d'un groupe armé. Sa sœur Habiba revient vers ceux qui l'ont connue. Un magnifique plaidoyer contre la violence.\n2004 Migrants en Europe\n2002 Les métiers de proximité\nHabiba Djahnine (72.9 KiB)\n« Autrement citoyens… des associations en mouvement» a ro ur sell war ar c'hevredigezhioù aljerian. Diskouez a ra engouestl izili ar c'hevredigezhioù evit pezh a sell ouzh kudennoù kizidik evel an dud nammet, ar feulster e-keñver ar (...)


Edward James Olmos e 2009\n24 a viz C'hwevrer 1947\nLos Angeles, California, Stadoù-Unanet Amerika\nWilliam Adama Battlestar Galactica (2004-2012)\ndetektiv Gaff e Blade Runner\nMartin "Marty" Castillo er stirad Miami Vice\nEdward James Olmos (anv badez Edward Olmos) ganet d'ar 24 a viz C'hwevrer 1947 a zo un aktour hag ur sevener filmoù ha skinwel amerikan. Brudet eo dreist-holl evit roll William Adama er stirad skinwel adsavet Battlestar Galactica, hini al letanant Martin "Marty" Castillo er stirad Miami Vice, ar c'helenner Jaime Escalante e Stand and Deliver, ar penn familh Abraham Quintanilla, Jr. er film Selena, an detektiv Gaff e Blade Runner. E 1988, Olmos a oa bet anvet evit un Academy Award evel gwellañ aktour en ur rol pennañ evit ar film Stand and Deliver.\nEdward James Olmos a zo ganet e Los Angeles, Kalifornia, lec'h ma vevas e holl vugaleaj. Mab eo da Eleanor Huizar ha Pedro Olmos. Ur familh paour e oa, an tad a oa rediet da gaout div vicher evit krakvevañ, o vezañ souder ha paotr al lizhiri.\n↑ (en) Lec'hienn http://ethnicelebs.com/ fichenn Edward James Olmos\nAdtapet diwar « https://br.wikipedia.org/w/index.php?title=Edward_James_Olmos&oldid=1857129 »\nDernière modification le 19 Du 2019, à 19:27\nKemmoù diwezhañ degaset d'ar bajenn-mañ d'an 19 Du 2019, da 19:27.


Slobodan Milošević, el lizherenneg serb kirillek Слободан Милошевић, zo ur politikour serb. Bet ganet d'an 20 Eost 1941 e Požarevac, Serbia; marv d'an 11 Meurzh 2006, e Den Haag, Izelvroioù. Anavezet e oa Milošević dindan al lesanv Kiger ar Balkanoù.\nAbalamour d'e bolitikerezh broadelour radikal serb eo ma voe dipennet Yougoslavia gozh ha ma tarzhas brezel Bosnia ha Herzegovina en nevezamzer 1992. Mont a reas tre ar Serbed e-barzh tiriad Bosnia gant ar soñj rannañ ar republik-se ha stagañ anezhi ouzh Serbia evit darn pe penn-da-benn. Lakaat a reas e pleustr Milošević ur politikerezh "skubañ etnek". Fellout a rae da Vilošević kas war-raok mennozh ur Serbia Vras na oa ket plas enni evit Bosniz muzulman pe Kroated katolik. Pennkaoz e voe ar skubañ etnek eus marvioù diniver ha miliadoù a dud dilec'hiet gant torfedoù bras a-enep da wirioù Mab-den. Perzh a gemeras Kroatia er brezel-se ivez.\nE 1995, e sin Milosević, war un dro gant prezidanted Bosnia ha Herzegovina ha Kroatia Emglev Dayton, bet raktreset gant Washington. Gant an emglev-mañ e teuio a-benn Milošević da virout an 49% eus an douaroù aloubet enno un dregantad uhel a Serbed (e-tro 33% well-wazh).\nKenderc'hel a raio Milošević gant e bolitikerezh impalaerel hag e 1999 ez eo tro Albaniz vuzulman da vezañ argaset eus ar gêr e proviñs emren Kosovo. Miliadoù a Albaniz-Kosoviz a voe argaset da neuze. Tud varv e-leizh a voe ha gwallgaset e voe gwirioù Mab-den adarre. A-benn ar fin e tivizo an OTAN ersaviñ ha lakaat ar gwask war Beograd e-pad pevar miz. D'ar mare-hont en doa graet e soñj Lez-varn Etrebroadel evit an Torfedoù en Ez-Yougoslavia barnañ anezhañ ha tamall dezhañ bezañ sevenet ur gouennlazh ha gwalldaolioù a-enep da wirioù Mab-den. Daoust da sez an OTAN e chomo peg Milošević ouzh ar galloud. Lakaat a raio cheñch ar vonreizh evit gallout chom prezidant pelloc'h.\nBloaz war-lerc'h, d'ar a viz Here 2000, e koll Milošević dilennadeg prezidant Serbia. Nac'hañ a ra degemer an disoc'hoù ha lakaat a ra al Lez-varn Vonreizhel da nullañ an dilennadeg. Kregiñ a ra emsavadeg ar Serbed a-enep d'an nulladenn-se an deiz war-lerc'h ha taget ha distrujet eo Parlamant Serbia gant ar Bobl. Ur wech digadoriet Milošević en em gav ar galloud da c'hortoz etre daouarn Vojislav Kostunica. Goude bezañ marc'hatet skoazelloù etrebroadel e vo degaset Milošević d'al Lez-varn Etrebroadel eizh miz goude bezañ bet lakaet er-maez eus ar galloud. Evel-se e teuio a-benn Serbia da gaout skoazelloù ha da wellaat he skeudenn war an dachenn etrebroadel. D'an 29 a viz Mezhven 2001 eo toullbac'het Milošević e bac'h Den Haag, kêr m'emañ da vezañ barnet evit gouennlazh. Mervel a ra a-raok fin e brosez d'an 12 Meurzh 2006.\nPrezidanted Republik Serbia\nMilošević | Milutinović | Tadić\nPrezidanted Republik Kevreadel Yougoslavia\nĆosić | Lilić | Milošević | Koštunica\nAdtapet diwar « https://br.wikipedia.org/w/index.php?title=Slobodan_Milošević&oldid=1749674 »\nKemmoù diwezhañ degaset d'ar bajenn-mañ d'an 29 Mae 2017, da 16:09.


Buhez ar Sent/1912/Roza Viterb - Wikimammenn\nBuhez ar Sent/1912/Roza Viterb\n◄ Fiakr Roza Viterb Laurans Justinian ►\nPa glevas Viterbiz oa maro Frederik, e kasjont e c’houarner da vale diwar o zro, ha Roza hag he zud a c’hellas dizrei d’ar gêr. Ar zantez a oe digemeret gant he c’henvroïz evel eur rouanez. Goulenn a reas digor en manati Santez-Mari-ar-Roz, mes ne oe ket grêt a zigemer d’ezi, ha prest goude e varve en ti he zud, d’ar 6 a viz meurz 1252. Er blavez war-lerc’h, ar pab Alexandr IV a deuas da Viterb hag a reas dougen he relegou da vanati Santez-Mari-ar-Roz, hag en doare-ze, an noriou serret outi epad he bue a oe digoret d’ezi goude he maro. Kalixt III a lakas hano Roza war roll ar zent, er bla 1458. He c’horf, daoust d’ar c’hantvejou tremenet warnan, a chom bepred en e bez. An ôtrou kardinal Morlot, arc’heskob Pariz (1857-1862), en deus finvet he fenn, he divrec’h, he daouarn hag he zreid en he arched, hag a lavar e tle bezan breman c’hoaz korf ar werc’hez yaouank evel ma oa raktal goude he maro, nemet eo yenaet.\nMe, eme Hon Zalver Jezuz-Krist d’e ziskibien, a roio d’ec’h komzou ken fur ma n’hallo ket hoc’h holl enebourien herzel oute na dislavaret aneze. N’eo ket c’houi eo a gomzo, mes ar Spered-Santel.\nAviel Sant Mark XIII. 11.\nAdtapet diwar « https://br.wikisource.org/w/index.php?title=Buhez_ar_Sent/1912/Roza_Viterb&oldid=38167 »\nKemmoù diwezhañ degaset d'ar bajenn-mañ d'an 5 Gou 2012, da 07:27.


Pajenn:Herri - Skrituriou sakr - Exod, 1861.djvu/70 - Wikimammenn\nPajenn:Herri - Skrituriou sakr - Exod, 1861.djvu/70\nKrosmol ann Israelited ebarz er gouelec’h. — Doue a zigas d’ezho koailled. — Doue a ro d’ezho ar mann.\n1. Hag e tilec’hjont diouc’h Elim, hag holl bobl bugale Israël a zeuaz e gouelec’h Sin pehini a zo etre Elim ha Sinaï, ar bempzekved devez euz ann eil miz, goude ma oent eat er meaz euz a zouar ann Ejipt.\n2. Hag holl bobl bugale Israël a grosmolaz enep Moïzes hag Aaron ebarz ar gouelec’h.\n3. Ha bugale Israël a lavaraz d’ezho : Plijet gant Doue e vijemp maro dre zourn ann Aotrou e bro ann Ejipt, pa azezemp e kichen kaoteriou leun a ghik, ha pa zebremp bara hor goualc’h ! Perag hoc’h eus-hu digasset ac’hanomp er gouelec’h-ma, evit lakaat ar bobl holl da vervel gant ann naon.\n4. Hoghen ann Aotrou a lavaraz da Voïzes : Emaounn o vont da reï d’ehoc’h eur glao bara euz ann env ; ar bobl a ielo er maez, hag a zastumo ar pez a vezo a-oualc’h evit pep devez, evit mac’h amprouinn anezhan, da velout hag hen a gherzo em lezen, pe ne rai ket.\n5. Mes d’ar c’houec’hvet devez, ra zastumint da virout, ha kement-se ann hanter muioc’h eghet na gustument dastum ann deisiou all.\n6. Ha Moïzes hag Aaron a lavaraz da holl vugale Israël : D’ann abardaez e ouiot enn deuz ann Aotrou ho tennet euz a zouar ann Ejipt ;\n7. Ha da vintin e velot gloar ann Aotrou ; rak klevet en deuz ho krosmol enep ann Aotrou ; evid-omp ni\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/70&oldid=115206 »\nKemmoù diwezhañ degaset d'ar bajenn-mañ d'an 23 Ebr 2018, da 11:17.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/500 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/500\nlenn a dan : hennes eo an eil maro. (15) Ha piou-benag na oe ket kavet scrivet el levr a vuez, a oe taolet el lenn a dan.\nGOUDE-ZE e veliz eun env nevez hag eun douar nevez ; rag an env kenta hag an douar kenta a oa tremenet, hag ar mor ne oa mui. (2) Ha me, Ian, a velaz ar gear zantel, ar Jerusalem nevez, o tisken euz an env a-gichen Doue, kempennet evel eur vreg-yaouank evit he fried. (3) Hag e kleviz eur vouez vraz euz an env, hag a lavare ; Setu tabernacl Doue gant an dud, hag hen a rai he zemeurans ganthe ; int a vezo he bobl, ha Doue he-unan a vezo ganthe, hen a vezo ho Doue. (4) Ha Doue a zec’ho an holl daelou euz ho daou-lagad, hag ar maro na vezo mui. Na vezo mui na kaon, na garm, na poan ; rag an traou kenta a zo tremenet. (5) Hag an hini a oa azezet var an tron a lavaraz : Setu, ober a ran nevez an holl draou. Neuze e lavaraz d’in : Scriv ; rag ar c’homzou-man a zo gwirion ha sur. (6) Lavaret a reaz d’in ive : Achu eo pep tra ; me eo an Alpha hag an Omega, ar c’hommansamant hag ar fin. D’an hini hen deuz sec’hed e roin en gratis euz a feunteun an dour a vuez. (7) An hini a drec’ho, a herito pep tra ; ha me a vezo he Zoue, hag hen a vezo va mab. (8) Mes, evit ar re aounic, ar re difeiz, ar re abominabl, ar muntrerien, an dud lubric, an ampoezonerien, an idolatred, hag an holl c’haouiaded, ho lod a zo el lenn ardant a dan hag a soufr ; he-man eo an eil maro.\n(9) Neuze e teuaz d’am c’havout unan euz ar seiz eal ho doa bet ar seiz scudel leun gant ar seiz gouli diveza, hag e komzaz ouzin, en eur lavaret : Deuz, ha me a ziskouezo d’id ar vreg yaouank, greg an Oan. (10) Hag e tougaz ac’hanoun en spered var eur menez braz hag huel, hag e tiskouezaz d’in ar gear vraz, ar Jerusalem zantel, o tisken euz an env a-berz Doue, ha gloar Doue ganthi. (11) Skedus e oa evel eur mean precius meurbed, evel eur mean jasp, sclear evel cristal. (12) Beza he doa eur voger vraz hag huel, gant daouzec dor, hag e-tal an daouzec dor daouzec eal hag hanoiou scrivet varnezhe, pere eo hanoiou an daouzec tribu euz a vugale Israel. (13) Var-zu ar\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/500&oldid=125639 »


Delfin Risso - Wikipedia\nKerentiad : Delphinidae\nGenad : Grampus\nDelfin Risso (Grampus griseus) eo ar spesad beg-hir nemetañ er genad Grampus. Aes a-walc'h eo da anavezout abalamour d'ar roudoù gwenn war e gein ha d'e benn hep beg astennet evel ma vez gant an darn vrasañ eus ar begoù-hir. Tro 3 pe 4 metrad eo ur wech erruet d'an oad gour.\nDelfin Risso a voe diskrivet da gentañ penn gant Georges Cuvier e 1812. Anv ar spesad a zeu eus anv an aotrou Risso hag a ziskrivas al loen da Guvier, hag azalek an diskrivadenn-se e reas Cuvier e ziskrivadenn gentañ.\nMoarvat e teu anv skiantel ar genad eus al latin grandis piscis pe eus ar galleg grand poisson. An termen griseus a zeu eus ar roudoù gris (lodennoù n'int ket bet kignet) war korf ar beg-hir.\nPeurvuiañ eo 3 m an delfin, hogen muzuliet ez eus bet hiniennoù tro 3,8 metrad. Evel an darn vrasañ eus ar begoù-hir ez eo brasoc'h ar pared eget ar parezed. O mas a zo tro 300 kg, hag evit an hiniennoù ponnerañ e c'hell tizhout 500 kg.\nTiriad delfin Risso\nAdtapet diwar « https://br.wikipedia.org/w/index.php?title=Delfin_Risso&oldid=1845634 »\nDernière modification le 20 Gwe 2019, à 15:54\nKemmoù diwezhañ degaset d'ar bajenn-mañ d'an 20 Gwe 2019, da 15:54.